title: Sakit

text: Sakit on Intian Uttar Pradeshin osavaltiossa sijaitseva kaupunki. Vuoden 2011 väestönlaskennan mukaan kaupungissa oli 8 089 asukasta.


title: Sakit

text: Sakitissa on useita kouluja nuorille lapsille, mutta siitä huolimatta koulutuksen taso ja laatu ovat alhaisia.


title: AdS/CFT-vastaavuus

text: Anti-de Sitter/konformikenttäteoria -vastaavuus, myös Maldacena-dualiteetti tai mitta/gravitaatio -dualiteetti, on teoreettisessa fysiikassa esiintyvä konjektuuri kahden erilaisen, fysikaalisen teorian välisestä vastaavuudesta. Toisella puolella vastaavuutta on anti-de Sitter -avaruudet (AdS), joita käytetään kvanttigravitaation formuloimiseen säieteoriassa tai M-teoriassa, kun taas toisella puolella ovat konformikenttäteoriat (conformal field theory eli CFT), jotka ovat kvanttikenttäteorioita ja kuvaavat alkeishiukkasia.


title: AdS/CFT-vastaavuus

text: Dualiteetti tarjoaa mahdollisuuden ymmärtää säieteoriaa ja kvanttigravitaatiota entistä paremmin, sillä sen avulla voi muotoilla säieteorian ei-perturbatiivisesti tietyin reunaehdoin. Lisäksi se on menestyksekkäin Gerard 't Hooftin muotoileman holografisen periaatteen toteutus.


title: AdS/CFT-vastaavuus

text: Lisäksi dualiteetti tarjoaa työkaluja vahvasti kytkettyjen kvanttisysteemien (esimerkiksi matalan energian QCD:n tai raskasionitörmäyksien) tutkimiseen. Tämä ominaisuus on mahdollista, koska AdS/CFT -dualiteetti on heikko/vahva -tyyppinen dualiteetti; kun kvanttikenttäteorian kentät ovat vahvasti vuorovaikuttavia, säieteoria on heikosti kytketty gravitaatioteoria, ja täten ratkaistavissa toisin kuin moni vahvasti kytketty ongelma. Tätä ominaisuutta on käytetty erilaisten ydinfysiikan tai tiiviin aineen fysiikan ongelmien tutkimiseen.


title: AdS/CFT-vastaavuus

text: AdS/CFT-vastaavuuden muotoili ensimmäisenä Juan Maldacena vuonna 1997. Dualiteetin tärkeitä aspekteja selkeytettiin Steven Gubserin, Igor Klebanovin ja Alexander Markovich Polyakovin sekä Edward Wittenin artikkeleissa. Vuoteen 2015 mennessä Maldacenan alkuperäisellä artikkelilla oli yli 10 000 viittausta, tehden siitä viitatuimman korkeaenergiafysiikan artikkelin.


title: Desakralisaatio

text: Desakralisaatio tarkoittaa vihityn kirkon tai kappelin ottamista pois käytöstä, kun tilaa ei enää käytetä siihen tarkoitukseen, mihin se on vihitty. Tilaisuus järjestetään jumalanpalveluksen lopussa. Siinä riisutaan alttari ja symboliikkaan kuuluvat esineet ja vaatteet viedään pois juhlallisessa kulkueessa. Toimitus on hyvin harvinainen Suomessa, mutta esimerkiksi Keski-Euroopassa se on tavallisempi.


title: Puutuoteteollisuus (järjestö)

text: Puutuoteteollisuus ry on suomalaisen puutuoteteollisuuden ja siihen liittyvää toimintaa Suomessa harjoittavien yritysten edunvalvoja ja yhteinen ääni. Järjestö edustaa Suomen puutuoteteollisuutta edistämällä alan toimintaedellytyksiä, kilpailukykyä ja puutuotteiden loppukäyttöä. Puutuoteteollisuus pyrkii vahvistamaan puuteollisuuden asemaa keskeisenä biotalouden toimijana .


title: Puutuoteteollisuus (järjestö)

text: Puutuoteteollisuus ry uudelleenorganisoitiin huhtikuussa 2015 ja toimitusjohtajana toimii Matti Mikkola. Puutuoteteollisuus on kiinteä osa metsäteollisuutta, joka kuuluu Suomen kolmen suurimman teollisuudenalan joukkoon. Puutuoteteollisuus ry toimii Metsäteollisuus ry:n toimialajärjestönä.


title: Puutuoteteollisuus (järjestö)

text: Puutuoteteollisuudella on jäsenyrityksiä sekä jäsenyhdistyksiä usealta eri toimialalta:


title: Puutuoteteollisuus (järjestö)

text: Puutuoteteollisuus on tärkeä vientiala ja työllistäjä .


title: Puutuoteteollisuus (järjestö)

text:
Puutuoteteollisuus ry
TEM toimialapalvelu - Puutuoteteollisuus


title: RAOS Voima

text: RAOS Voima Oy on Rusatom Energy Internationalin suomalainen tytäryhtiö, joka edustaa Suomessa Rosatomia Fennovoiman osakkeenomistajana ja omistaa 34% Fennovoimasta. Rosatom taas on Venäjän valtion omistama yhtiö, joka hallitsee kaikkia ydinenergiaan liittyviä toimialoja Venäjällä. Rosatomiin kuuluu 250 eri tytär- ja osakkuusyhtiötä ja sillä on yhteensä 270 000 työntekijää.


title: RAOS Voima

text: Suunnitelman mukaan RAOS Voima myy osuutensa Fennovoiman ydinvoimalan sähköntuotannosta pohjoismaisessa Nord Pool Spot -sähköpörssissä.


title: RAOS Voima

text: Rosatomilla on Suomessa toinenkin tytäryhtiö, RAOS Project Oy, joka vastaa Fennovoiman laitoksen toimittamisesta.


title: Hirsitaloteollisuus (järjestö)

text: Hirsitaloteollisuus ry on suomalaisten hirsitalotehtaiden yhteinen järjestö, jonka jäsenyritykset noudattavat suunnittelussa ja tuotannossaan tarkasti rakentamisen määräyksiä ja toimituksissa alalla yhdessä hyväksyttyjä ehtoja.


title: Hirsitaloteollisuus (järjestö)

text: Hirsitaloteollisuus edustaa merkittävää teollisuudenhaaraa ja jäseninä on vuonna 2016 yhteensä 17 yritystä. Yhdistyksen jäsenyritykset valmistavat yli 80 % kaikista Suomessa tehtävistä hirsirakennuksista ja tuotteita viedään yli 40 maahan. Viennin osuus tuotannosta on yli 30 %. Hirsitaloteollisuus ry on Puutuoteteollisuus ry:n yhdistysjäsen.


title: Jussi Eloranta

text: Jussi Eloranta (s. 1967) on suomalainen kemisti ja professori. Hän toimii vuodesta 2015 alkaen fysikaalisen kemian professorina Kalifornian osavaltionyliopistossa, Northridgessa (). Hänet tunnetaan laskennallisen fysikaalisen kemian tutkijana.


title: Jussi Eloranta

text: Jussi Eloranta opiskeli Jyväskylän yliopistossa matematiikkaa, kemiaa ja tietotekniikkaa. Työuransa hän aloitti 1983–1985 ohjelmoitsijana kemian laitoksella. Vuosina 1986–1987 hän oli ohjelmoitsijana Brandeisin yliopiston tietokonekeskuksessa Walthamissa, Massachusettsin osavaltiossa. Palattuaan kotimaahan hän toimi ylläpitotehtävissä Jyväskylän yliopiston IT-palvelukeskuksessa 1988–1993 ja suoritettuaan välissä opintoja vielä uudelleen 1996–1997.


title: Jussi Eloranta

text: Eloranta suoritti 1993 Jyväskylän yliopistossa kaksi maisterin tutkintoa (kemiasta ja tietotekniikasta) ja seuraavana vuonna 1994 hän valmistui filosofian maisteriksi pääaineena matematiikka. Lisensiaatiksi hän valmistui fysikaalisen kemian alalta 1995.


title: Jussi Eloranta

text: Tohtoriksi Eloranta väitteli Jyväskylän yliopistossa 1997. Valmistumisen jälkeen hän toimi 1997–2000 post doc-tutkijana professori Henrik Kuntun tutkimusryhmässä Jyväskylän yliopiston kemian laitoksella. Sitten hän siirtyi vuosiksi 2000–2002 tutkijaksi professori Vartkess A. Apkarianin tutkimusryhmään Kalifornian yliopistoon (Irvinessä). Näiden tehtävien ohella Eloranta toimi 1998–2002 Suomen Akatemian tutkijana.


title: Jussi Eloranta

text: Jussi Eloranta nimitettiin Jyväskylän yliopistoon määräaikaiseksi kemian professoriksi vuosiksi 2002–2006. Hänen pääasiallinen tehtävänsä oli kemianopettajien koulutus ja sen kehittäminen. Hän aloitti virassa elokuun alussa 2002.


title: Jussi Eloranta

text: Jyväskylästä Eloranta siirtyi Kalifornian osavaltionyliopistoon, Northbridgeen. Siellä hän toimi kemian ja biokemian laitoksella yliassistenttina 2006–2010 ja sen jälkeen vuodesta 2010 fysikaalisen kemian apulaisprofessorina. Hänet nimitettiin kokeellisen ja teoreettisen fysikaalisen kemian professoriksi vuonna 2015.


title: Jussi Eloranta

text: Kemistinä Eloranta on tehnyt laskennallisen fysikaalisen kemian ja laajemminkin laskennallisen kemian tutkimusta. Hänen keskeisiä tutkimuskohteitaan viime vuosina ovat olleet nestemäisen heliumin kemialliset ja fysikaaliset ominaisuudet. Hän on tehnyt myös orgaanisten radikaalien elektronien paramagneettisen resonanssin tutkimusta nestefaasissa. Lisäksi hän on tutkinut pienten molekyylien matriisi-isolaatioita spektroskopian avulla sekä peroksidien dekompositoitumisreaktioita.


title: Jussi Eloranta

text: Professori Eloranta on uransa aikana kirjoittanut yli 70 vertaisarvioitua tieteellistä artikkelia.


title: Jussi Eloranta

text: Kemian ohella Eloranta on ansioitunut tietotekniikan alalla. Hän on mm. kirjoittanut UNIX-käyttöjärjestelmän opaskirjan.


title: Jussi Eloranta

text: Eloranta on vapaa-ajallaan innokas radioamatööri.


title: Out of Style – Live Edition

text: Out of Style – Live Edition on suomalaisen Sunrise Avenue -yhtyeen livealbumi, joka julkaistiin 4. huhtikuuta 2012.


title: Yushin Okami

text: Yushin Okami (, s. 21. heinäkuuta 1981 Kanagawan prefektuuri) on japanilainen vapaaottelija. Hän on otellut urallaan enimmäkseen UFCssä, sen lisäksi Okami otteli Pridessa ja Pancrasessa. Hän otteli kerran UFC:n keskisarjan mestaruudesta, mutta hävisi Anderson Silvalle teknisellä tyrmäyksellä.


title: Kazuhiro Nakamura

text: Kazuhiro Nakamura (, s. 21. helmikuuta 1979 Fukuyama, Hiroshiman prefektuuri) on japanilainen uransa lopettanut vapaaottelija ja judoka. Hän voitti urallaan Deepin keskisarjan mestaruuden tuomariäänin Young Choita vastaan. Sitä ennen Nakamura otteli kohtalaisella menestyksellä Pridessa ja World Victory Roadissa. Hän otteli myös kaksi ottelua UFCssä, mutta ilman menestystä.


title: Kazuhiro Nakamura

text: Nakamura aloitti kilpailemisen judolla ja saavutti neljä mitalia vuosina 2001–2002 alle 100 kiloisten sarjassa. Belgian Openissa 2001 hän saavutti hopeaa hävittyään loppuottelussa Yosvane Despaignelle. Myöhemmin huhtikuussa 2001 All Japan turnauksessa Nakamura saavutti pronssia. Seuraavana vuonna Nakamura saavutti toistamiseen pronssia All Japan turnauksessa. Sitä ennen Saksan Openissa 2002 Nakamura voitti kultaa oteltuaan loppuottelussa Koenraad De Visscheriä vastaan.


title: Kazuhiro Nakamura

text: Nakamura otteli ensimmäisen vapaaottelunsa Pride 25 tapahtumassa 16. maaliskuuta 2003. Hän kohtasi Antônio Rogério Nogueiran, jolle Nakamura hävisi käsilukolla toisessa erässä. Seuraavat kaksi ottelua Nakamura voitti tuomariäänin. Aluksi Pride Bushido 1 -tapahtumassa hän voitti Daniel Gracien ja Pride 27 -tapahtumassa Alberto Del Rion. Nakamura otteli myöhemmin uudelleen Nogueiraa vastaan heinäkuussa 2004, mutta hävisi toistamiseen. Tällä kertaa hajaäänin. Elokuussa 2004 Nakamura kohtasi UFC:n entisen keskisarjan mestarin Murilo Bustamanten, jonka hän voitti tuomariäänin. Pride 28 tapahtumassa Nakamura kohtasi toisen entisen UFC:n keskisarjan turnausmestarin Dan Hendersonin. Hän kärsi tappion teknisellä tyrmäyksellä loukattuaan olkapäänsä. Nakamura kohtasi vielä vuoden 1998 K-1 mestarin Stefan Lekon, jonka hän voitti teknisellä tyrmäyksellä 54 sekunnin jälkeen.


title: Kazuhiro Nakamura

text: Nakamura osallistui Priden keskisarjan turnaukseen, joka alkoi huhtikuussa 2005. Avauskierroksella Nakamura kohtasi Kevin Randlemanin, jonka hän voitti tuomariäänin. Toisella kierroksella Nakamura putosi jatkosta hävittyään Wanderlei Silvalle teknisellä tyrmäyksellä.


title: Kazuhiro Nakamura

text: Turnauksen jälkeen Nakamura jatkoi Pridessä ottelemista myös vuonna 2006. Hän kohtasi muun muassa Pancrasen avoimen luokan mestarin Josh Barnettin. Nakamura hävisi ottelun kuristuksella ensimmäisen erän lopulla. Sittemmin hänellä oli kolmen ottelun voittoputki voitettuaan Evangelista Santosin käsilukolla, Yoshihiro Nakaon tuomariäänin ja Travis Galbraithin teknisellä tyrmäyksellä. Hän kohtasi tämän jälkeen viimeisessä Pride-ottelussaan Mauricio Ruan. Lokakuussa 2006 käyty ottelu päättyi Nakamuran tappioon toisessa erässä tekniseen tyrmäykseen.


title: Kazuhiro Nakamura

text: Nakamura pääsi ottelemaan UFC:hen usean Priden vuoden jälkeen. Hänen ensimmäinen ottelu käytiin syyskuussa 2007 UFC 76 tapahtumassa, jossa Nakamura kohtasi Lyoto Machidan. Hän hävisi ottelun tuomariäänin.


title: Kazuhiro Nakamura

text: Toisen ottelunsa Nakamura kävi Sokoudjouta vastaan UFC 84 -tapahtumassa toukokuussa 2008. Nakamura hävisi ottelun ensimmäisen erän jälkeen kärsittyään jalkavamman, eikä kyennyt enää jatkamaan.


title: Kazuhiro Nakamura

text: Lyheyn UFC-uran jälkeen Nakamura palasi Japaniin ja World Victory Road vapaaottelujärjestöön. Hän osallistui saman tien keskisarjan turnaukseen, joka alkoi syyskuussa 2008. Avauskierroksella Nakamura kohtasi Paul Cahoonin, jonka hän voitti tuomariäänin. Toisella kierroksella vastaan tuli Yuki Sasaki, jonka Nakamura voitti myös tuomariäänin. Voiton myötä hän eteni loppuotteluun, jossa kohtasi Jorge Santiagon. Nakamura hävisi mestaruuden teknisellä tyrmäyksellä kolmannessa erässä.


title: Kazuhiro Nakamura

text: Turnauksen jälkeen Nakamura otteli vielä Kazuo Misakia vastaan ei-titteliottelun elokuussa 2009 ja hävisi sen ensimmäisessä erässä giljotiinikuristuksella.


title: Acoustic Tour 2010

text: Acoustic Tour 2010 on suomalaisen Sunrise Avenue -yhtyeen livealbumi, joka julkaistiin 2. kesäkuuta 2010. Se nousi Suomen virallisen albumilistan sijalle 5.


title: Kadrin päiväkirja

text: Kadrin päiväkirja (vir. "Kadri") on Silvia Rannamaan nuorisoromaani, joka ilmestyi alun perin Neuvosto-Virossa vuonna 1959. Päiväkirjan muotoon kirjoitettu teos sisältää kaksi osaa: ”Ruma ankanpoikanen” ja ”Taikalasit”. Kirjan jatko-osaa "Kasuema" ei ole suomennettu. Molemmat teokset ovat pysyneet Virossa suosittuina pitkään ja niistä on julkaistu lähes kymmenen painosta.


title: Kadrin päiväkirja

text: Teoksia on käännetty venäjäksi, latviaksi, liettuaksi, slovakiksi, tšekiksi, armeniaksi, gruusiaksi ja suomeksi.


title: Kadrin päiväkirja

text: Jatko-osan "Kasuema" pohjalta valmistui vuonna 1985 elokuva "Naerata ometi".


title: Kadrin päiväkirja

text: Tapahtumien kulku alkaa sairaalasta, jossa minäkertoja Kadri Jalava toipuu onnettomuudesta. Kadria on koulussa epäilty varkaudesta, ja sen jälkeen hän on jäänyt auton alle ylittäessään tietä.


title: Kadrin päiväkirja

text: Ketomuksen juoni sijoittuu 1950-luvun ensimmäiselle puoliskolle. Kadri asuu isoäitinsä kanssa tunkkaisessa kellariasunnossa. Isoäiti on luonteeltaan karhea ja käyttäytyy usein nuivasti, mutta kertomuksen myötä hän paljastuu hyväsydämiseksi ihmiseksi. Kadrin äiti on kuollut vuosia sitten, eikä Kadri muista häntä. Isä Ylo Jalava on puolestaan kadonnut sota-aikana ja elää ilmeisesti Ruotsissa. Perheen koti on tuhoutunut sodassa.


title: Kadrin päiväkirja

text: Aluksi Kadrilla ei ole ystäviä, hän on onneton, köyhä ja yksinäinen. Hän surkuttelee elämäänsä päiväkirjan sivuilla löytämättä itsestään mitään hyvää. Muutoksen Kadrin elämään tuo samaan aikaan sairaalahoidossa oleva kirjailija Elsa Sarap. Elsa-tädin rohkaisemana Kadri alkaa nähdä elämänsä optimistisemmin ja saa itsevarmuutta.


title: Kadrin päiväkirja

text: Tarinan suurin käänne tapahtuu, kun Kadri avaa isoäidille osoitetun kirjeen, jonka on lähettänyt Kadrin isä Ylo Jalava. Isä on jo ajat sitten palannut ulkomailta ja etsii yhteyttä tyttäreensä. Kadri tapaa isänsä ja vie tämän yhteen myös isoäitinsä kanssa. Isoäiti syyttää aluksi isää perheen hylkäämisestä ja Kadrin mielistelystä itselleen.


title: Kadrin päiväkirja

text: Isä järjestää Kadrille ja isoäidille uuden asunnon ja osoittaa isoäidille vilpitöntä kiitollisuutta siitä, että tämä on kasvattanut Kadria. Kirja päättyy onnellisiin tunnelmiin ja kiitollisuuteen tärkeiden ihmisten läsnäolosta ja hyvistä ystävistä.


title: Kadrin päiväkirja

text:
Teoksen tapahtumat sijoittuvat kirjailijan kotikaupunkiin Tallinnaan, vaikkakaan sitä ei suoraan mainita. Viron pääkaupunkiin Tallinnaan viittaavat Kadrin muistot pitkistä, aamuisista raitiovaunumatkoista kouluun. Kadri mainitsee myös uuden asunnon ikkunasta avautuvan näkymän merelle.
Silvia Rannamaa (3. maaliskuuta 1918 Tallinna – 19. huhtikuuta 2007 Tallinna) oli virolainen kirjailija. Hän syntyi Tallinnassa inkerinsuomalaiselle isälle ja virolaiselle äidille. Yläkoulun ja lukion hän suoritti Tallinnassa ja opiskeli vuosina 1943–1944 Tarton yliopistossa filosofisessa tiedekunnassa.


title: Kadrin päiväkirja

text: Nuorisoromaanit "Kadrin päiväkirja" ja "Kasuema" olivat Silvia Rannamaan merkittävimmät teokset.


title: Kadrin päiväkirja

text: Myöhemmin hän julkaisi lyyrisen satukokoelman "Nösperi Nönni Natuke" (1977) ja lyhytproosan kokoelman "Väikese käpa jälg" (1985). Lisäksi hän on kirjoittanut näytelmiä, novelleja ja runoja; tunnetuin runokokoelma on vuonna 2005 ilmestynyt "Sinule, ema!"


title: Kadrin päiväkirja

text: Muistelmia omasta elämästään Silvia Rannamaa on julkaissut kahdessa omaelämäkerrallisessa teoksessa: "Maast madalast" (1990) ja "Ja vaimuvara ka" (1998).


title: Kadrin päiväkirja

text: Ljokkoi, Anniina: Pioneerit, vakoilijat ja kadonnut isä : Silvia Rannamaan romaanin Kadri neuvostokulttuurin ilmiöiden kääntäminen virosta suomeksi. Pro gradu -työ. Jyväskylän yliopisto 2016.


title: Kadrin päiväkirja

text: Parkkola, Isla: "Mikäpä olisi eläessä satujen maassa". Lukufiilis 1/2015.


title: Kadrin päiväkirja

text: Samola, Hanna: Silvia Rannamaa: Kadrin päiväkirja. Elo 5/2014.


title: Oumar Niasse

text: El Hadji Baye Oumar Niasse (s. 18. huhtikuuta 1990 Ouakam) on senegalilainen jalkapalloilija, joka edustaa Englannin valioliigassa pelaavaa Cardiffia Lainalla Evertonista. Pelipaikaltaan oikeajalkainen Niasse on hyökkääjä.


title: Oumar Niasse

text: Niasse edusti vuodet 2007–2013 kotimaansa pääsarjan US Ouakamia, jossa hän pelasi 154 ottelua tehden 102 maalia. Kaudella 2010–2011 Niasse voitti Senegalin mestaruuden. Vuonna 2012 hän kävi lainalla Norjan Tippeligaenin Brannissa, jossa hän pelasi kolmessa ottelussa. Elokuussa 2013 Niasse siirtyi Turkin Superliigan Akhiar Belediyesporiin, jossa hän pelasi kaudella 2013–2014 34 ottelua tehden 12 maalia. Heinäkuussa 2014 Niasse siirtyi Venäjän valioliigan Lokomotiv Moskovaan, jossa hän voitti Venäjän cupin heti avauskaudellaan. Yhteensä Niasse pelasi Lokomotivin paidassa 28 ottelua tehden niissä 12 maalia.


title: Oumar Niasse

text: Helmikuussa 2016 Niasse siirtyi Englannin valioliigan Evertonin paitaan neljän ja puolen vuoden sopimuksella.


title: Oumar Niasse

text: Niasse on edustanut Senegalia alle 23-vuotiaiden maajoukkuetasolla. Debyyttinsä Senegalin jalkapallomaajoukkueessa Niasse teki tammikuussa 2013 ystävyysottelussa Chileä vastaan. Avausmaalinsa hän teki viidennessä maaottelussaan, toukokuussa 2014 Kosovoa vastaan osuen tuossa ottelussa kahdesti.


title: Oumar Niasse

text: Myös Niassen isoveli Ibrahima Niasse on ammattilaisjalkapalloilija. Hän on pelannut muun muassa Venäjän valioliigassa.


title: Oumar Niasse

text: Seurajoukkuetasolla


title: Kalifornian osavaltionyliopisto, Northridge

text: Kalifornian osavaltionyliopisto, Northbidge () eli CSUN on yksi Kalifornian osavaltionyliopiston kampuksista. Se sijaitsee Los Angelesiin kuuluvassa Northridgen lähiössä, San Fernandon laaksossa. Vuonna 2013 siellä oli kirjoilla 38 310 opiskelijaa.


text: Yliopiston rehtori on kesäkuusta 2012 lähtien ollut Dianne Harrison. Vararehtorina (vice president) on toiminut vuodesta 2013 Colin Donohue.


text: Hallinnollisesti yliopiston kampus koostuu useista collegeista:


text: Näiden lisäksi on erillinen Tseng College, joka on erikoistunut jatko-opiskelijoiden, kansainvälisten opiskelijoiden ja uransa keskivaiheilla olevien henkilöiden tutkintokoulutukseen.


text: CSUN aloitti toimintansa alun perin Los Angelesin osavaltionyliopiston (nyk. Kalifornian osavaltionyliopisto, Los Angeles) alaisena kampuksena. Itsenäisenä yliopistona se aloitti vuonna 1958 nimellä San Fernando Valley State College. Sen ensimmäisenä rehtorina toimi 1958–1969 Ralph Prator. Nykyisen nimensä ja asemansa yliopisto sai vuonna 1972.


text: Yliopistolla on urheilujoukkue koripallossa. Sen ohella kampuksella on monenlaista urheilutoimintaa: baseballia, jalkapalloa, yleisurheilua ja golfia.


title: Aki Holopainen

text: Aki Holopainen (s. 1962) on helsinkiläisen yksityiskoulu Munkkiniemen yhteiskoulun neljäs rehtori, joka astui virkaan edellisen rehtori Jorma Rytkösen jäätyä eläkkeelle vuonna 1998. Holopainen on itsekin käynyt aikanaan Munkkiniemen yhteiskoulua ja päässyt sieltä ylioppilaaksi vuonna 1982 . Aki Holopainen aloitti historian ja yhteiskuntaopin opettajana Munkkiniemen yhteiskoulussa vuonna 1986 ja toimi siinä tehtävässä rehtoriksi valintaansa saakka. Munkkiniemen yhteiskoulun hallintoa on uudistettu Aki Holopaisen aikana ja iso uudistusprojekti oli vuosina 1999-2000 toteutettu koulurakennuksen uudenaikaistaminen ja laajennus, jonka yhteydessä muun muassa koko seutukuntaa palveleva liikuntahalli rakennettiin.


title: Aki Holopainen

text: Holopainen on ollut Yksityiskoulujen Liitto ry:n toiminnanjohtajana vuosina 1996-2005 ja puheenjohtajana vuodesta 2005. Helsingin yksityisoppikoulut ry:n eli HYRY:n hallituksen jäsen Aki Holopainen on ollut vuosina 2000-2003 ja puheenjohtaja vuodesta 2004. Holopainen toimii myös Munkkiniemen säätiön puheenjohtajana. Tasavallan presidentti Sauli Niinistö myönsi Aki Holopaiselle kouluneuvoksen arvonimen joulukuussa 2014.


title: Gbolahan Salami

text: Gbolahan Salami (s. 15. huhtikuuta 1991 Lagos) on nigerialainen jalkapalloilija, joka edustaa Veikkausliigassa pelaavaa Kuopion Palloseuraa. Pelipaikaltaan oikeajalkainen Salami on hyökkääjä. Hän kuuluu myös Nigerian jalkapallomaajoukkueeseen.


title: Gbolahan Salami

text: Salami aloitti uransa Nigerian valioliigan Sunshine Starsissa, jota hän edusti vuodet 2007–2011. Vuonna 2011 hän kuului kuukauden eteläafrikkalaiseen Mamelodi Sundownsiin, mutta ei pelannut seurassa peliäkään. Elokuusta 2011 tammikuuhun 2012 Salami edusti Nigerian valioliigan Enyimba Internationalia. Vuodet 2012–2015 Salami pelasi saman sarjan Shooting Starsissa, voittaen sarjan maalikuninkuuden kaudella 2014–2015. Alkuvuodesta 2015 Salami kävi lainalla Serbian Superliigan Punaisessa tähdessä, pelaamatta peliäkään. Maaliskuussa 2015 Salami siirtyi Nigerian valioliigan Warri Wolvesiin, pelaten siellä vuoden loppuun. Huhtikuussa 2015 Salami kävi Englannin valioliigan Aston Villan testissä, mutta siirto kaatui viisumiongelmiin.


title: Gbolahan Salami

text: Helmikuussa 2016 Salami siirtyi Suomen Veikkausliigan Kuopion Palloseuraan.


title: Gbolahan Salami

text: Salami pelasi Nigerian alle 20-vuotiaiden paidassa ikäluokan MM-kilpailuissa vuonna 2009 yhdessä ottelussa. Nigerian jalkapallomaajoukkueessa hän teki debyyttinsä tammikuussa 2014 ystävyysottelussa Etiopiaa vastaan. Avausmaali syntyi viikon päästä Malin verkkoon.


title: Gbolahan Salami

text: Henkilökohtainen


title: Livyatan melvillei

text: Livyatan melvillei on sukupuuttoon kuollut kaskelotinsukuinen valas, joka oli suunnilleen samankokoinen kuin nykyinen kaskelotti. Sen fossiilit on löydetty Perusta ja ne on ajoitettu mioseenikaudelle 12 - 13 miljoonaa vuotta sitten.


title: Livyatan melvillei

text: Melbournesta Australiasta löydettiin vuonna 2016 eräs 30 senttiä pitkä kaskelotinsukuisen valaan hammas. Valaan pituudeksi arvioitiin 18 metriä ja painoksi 40 tonnia. Löytö on noin viisi miljoonaa vuotta vanha ja valas oli läheistä sukua "Livyatan melvilleille". Jotkut tutkijat uskovat sen olleen toinen "Livyatan"-laji.


title: Livyatan melvillei

text: "L. melvillei" oli arviolta 13,5 - 17,5 metriä pitkä, eli suunnilleen samankokoinen kuin täysikasvuinen koiraskaskelotti.. "L. melvillein" kallo oli 3 metriä pitkä. Sillä oli myös toimivat hampaat kummissakin leuoissa toisin kuin nykyisellä kaskelotilla. Pelkästään eläimen hampaat olivat 36 senttimetriä pitkät. "L. melvillei" oli yksi suurimmista pedoista joka on tiedettävästi koskaan elänyt, ja sillä oli vahvempi purenta kuin millään muulla tunnetulla tetrapodilla.


title: Livyatan melvillei

text: "L. melvillein" fossiilit löydettiin aavikolta Piscon muodostumasta Perusta.


title: Livyatan melvillei

text: "L. melvillei" oli aikansa huippusaalistaja "Megalodonin" lisäksi. Sen ruokavalioon kuuluivat luultavasti keskikokoiset hetulavalaat.


title: Love Like Hell!

text: Love Like Hell! on suomalaisen LAB-yhtyeen single, joka julkaistiin vuonna 2005. Kappale on mukana myös LABin vuoden 2005 albumilla Where Heaven Ends.


title: ’Til You’re Numb

text: ’Til You’re Numb on suomalaisen LAB-yhtyeen single, joka julkaistiin vuonna 1999. Kappale on mukana myös LABin vuoden 2000 esikoisalbumilla Porn Beautiful.


title: Isn’t He Beautiful

text: Isn’t He Beautiful on suomalaisen LAB-yhtyeen single, joka julkaistiin helmikuussa 2000. Kappale on mukana myös LABin vuoden 2000 esikoisalbumilla Porn Beautiful.


title: Kääriäinen (muusikko)

text: Kääriäinen (oik. Jari Kääriäinen) on Musta Paraati -yhtyeen syntetisaattorin soittaja. Hän on soittanut myös Hefty Load, The Public Reaction ja The Bodyguards -yhtyeissä. Hän soittaa myös Poverty Stinks -yhtyeen levyillä sekä Jari Loisan levyllä Kun muut ovat menneet ja on tuottanut mm. Pronssisen Pokaalin esikoisalbumin.


title: Saku (muusikko)

text: Sakari ”Saku” Hannu Paasiniemi on Musta Paraati -yhtyeen kitaristi. Hän soitti Neurovisio- ja Mannerheim -yhtyeissä ja on säveltänyt biisejä Maukka Perusjätkälle (mm. "Kallio" ja "Ankkurit ylös").


title: Ykä (muusikko)

text: Yrjö ”Ykä” Sakari Knuuttila (s.1963) on helsinkiläinen rumpali, joka tunnetaan parhaiten Musta Paraati -yhtyeen rumpalina. Knuuttila aloitti 1970-luvun lopulla Nolla Nolla Nolla -punkyhtyeessä. Vuonna 1981 Knuuttila perusti postpunkyhtye Mustan Paraatin aikaisemman bändinsä laulajan Joren kanssa. Knuuttila lähti yhtyeestä ennen "Käärmeet" -albumin äänitystä vuonna 1984 asepalveluksen ja korkeakouluopintojen takia ja 1980-luvun lopulta lähtien Knuuttila on vaikuttanut Shadowplay ja PIM-yhtyeissä.


title: Panda (muusikko)

text: Pasi ”Panda” Tapio Nikander (s.1962) on helsinkiläinen basisti, yrittäjä ja ELMU:n aktiivi, joka tunnettiin 1980-luvun alussa Ruoholahden kulttuurikeskus Lepakon aktiivisena toimijana sekä yhtenä Bela Lugosi -klubin perustajista Christian Moustgaardin jälkeen. Panda oli vuonna 1981 luovuttamassa Keskiolut R-kioskeihin -adressia Mato Valtosen ja Martti Syrjän kanssa. Panda soitti Mustassa Paraatissa ja sitä ennen Pohjanoteeraus -punkyhtyeessä. Panda vaikutti Keba -suomirockyhtyeen riveissä vuosina 1986-1987 ja soitti bassoa singleillä "Nana" ja "Poikaressu".


title: Ruola

text: Ruola voi tarkoittaa seuraavia:


title: SoHo (australialainen televisiokanava)

text: SoHo oli australialainen television maksukanava, joka lähetti ohjelmia kaapeli- ja satelliittiverkossa. Kanava aloitti lähetykset vuonna 1995 nimellä W, mutta elokuussa 2012 kanava lanseerattiin uudelleen nimellä SoHo. Kanavan omisti australialainen Foxtel. Kanava lopetettiin lokakuussa 2016, ja sen tilalle lanseerattiin Foxtelin uusi Binge-kanava.


title: SoHo (australialainen televisiokanava)

text: Kanavan omia ohjelmia olivat draamasarjat "Wentworth" ja "Kotiin takaisin" (kolmannesta kaudesta lähtien). Nämä ja useat muut kanavan ohjelmat siirrettiin saman yrityksen Showcase-kanavalle.


title: Welcome to My Life

text: Welcome to My Life on suomalaisen Sunrise Avenue -yhtyeen single, joka julkaistiin 28. lokakuuta 2009. Kappale on mukana myös vuoden 2009 albumilla "Popgasm".


title: The Life of Pablo

text: The Life of Pablo on yhdysvaltalaisen hip hop -artisti Kanye Westin seitsemäs studioalbumi, joka julkaistiin ensimmäisen kerran albumimuodossa 14. helmikuuta 2016. Albumin aikaisempia työnimiä olivat "So Help Me God", "SWISH" ja "Waves". Albumi sai julkisuutta useista muutoksistaan ennen julkaisua ja myös ensimmäisen julkaisuajankohdan jälkeen.


title: The Life of Pablo

text: Albumin ensimmäinen single, "Famous", julkaistiin maaliskuun 2016 lopussa.


title: The Life of Pablo

text: West ilmoitti ennen albumin koko nimen julkaisua sen akronyymin T.L.O.P. "The Life of Pablon" kappaleet vaihtuivat vielä viime tingassa useaan otteeseen. West esitti albuminsa kappaleita 11. helmikuuta 2016 Madison Square Gardenissa Yeezy Season 3 -tapahtumassa, jota pidettiin myös albumin julkaisukonserttina sen alkuperäiseksi aiottuna julkaisupäivänä. Tapahtuma esitettiin suorana 20 maassa, mukaan lukien Suomessa. Viime hetken muutosten johdosta albumi julkaistiin lopulta 14. helmikuuta 2016 yksinoikeudella Tidal-suoratoistopalvelussa. Samana päivänä West esitti kaksi kappaletta usean muun albumilla esiintyvän artistin kanssa "Saturday Night Live" -televisio-ohjelmassa. 1. huhtikuuta albumi julkaistiin myös Spotifyssa, Apple Musicissa ja Google Playssa, ja sitä pystyi ostamaan Westin kotisivulta. Westin mukaan albumi tulee myös jatkossa elämään ”alati kehittyvänä taideteoksena”.


title: The Life of Pablo

text: Tidalin mukaan albumia striimattiin 250 miljoonaa kertaa ensimmäisten kymmenen päivän sisällä. Sitä myös ladattiin laittomasti yli puoli miljoonaa kertaa. Albumin ensimmäisten viikkojen Tidal-striimauksia ei kuitenkaan raportoitu Billboard 200 -listan käyttämälle Nielsen Musicille, joten albumi nousi listalle vasta, kun se 1. huhtikuuta oli lisätty myös muihin striimauspalveluihin sekä myyntiin Westin ja Tidalin nettisivuilla. Viikko laajemman levityksen jälkeen albumi nousi Billboard 200 -listan kärkeen sen laskennallisen myyntimäärän ollessa 94 000 albumia, josta 28 000 oli kokonaisia albumeita ja loput striimauksia. Albumi oli historian ensimmäinen Billboard-listan ykkösalbumi, jonka myyntiluvuista yli puolet tuli striimauksista.


title: The Life of Pablo

text: Suomessa albumi nousi Suomen virallisen albumilistan 14:nneksi viikolla 12/2016. Norjassa se ylsi albumilistan kärkeen ja Ruotsissa sekä Tanskassa toiseksi. Albumi saavutti listasijoituksia myös muissa maissa.


title: Beno Udrih

text: Beno Udrih (s. 6. heinäkuuta 1982 Celje Jugoslavia) on slovenialainen koripalloilija, joka on edustanut vuodesta 2015 lähtien Miami Heatiä. Hän on voittanut urallaan kahdesti NBA-mestaruuden. Hänen veljensä, Samo Udrih, on myös ammattikoripalloilija.


title: Beno Udrih

text: Udrih aloitti peliuransa maan toisella sarjatasolla vuonna 1997 KK Kovinotehna Polzelassa, jossa hän pelasi kolme ensimmäistä pelikauttaan. Kaudeksi 1999–2000 seura nousi pääsarjaan ja hänet valittiin Slovenian liigan vuoden tulokkaaksi. Kaudet 2000–2002 Udrih pelasi slovenialaisessa KK Union Olimpijassa, jossa hän pelasi ensimmäistä kertaa myös Euroliigassa. Kaudella 2001–2002 hän teki keskimäärin 10,8 pistettä ottelua kohden Euroliigassa. Kaudeksi 2002–2003 Udrih siirtyi ensimmäistä kertaa ulkomaille ja vietti kauden Maccabi Tel Avivissa. Seuraavan kauden hän aloitti BC Avtodor Saratovissa, mutta pelasi loppukauden italialaisessa Olimpia Milanossa.


title: Beno Udrih

text: Kesällä 2004 Udrih osallistui NBA:n , jossa San Antonio Spurs varasi hänet tilaisuuden ensimmäisellä kierroksella. Ensimmäisellä kaudellaan hän pelasi lähes kaikissa Spursin runkosarjaotteluissa ja valittiin tulokkaiden tähdistöotteluun. Udrih teki runkosarjassa keskimäärin 5,9 pistettä ja juhli kauden päätteeksi NBA-mestaruutta. Seuraavien kahden kauden aikana hänen vastuunsa vähentyi, mutta hän pääsi juhlimaan toista NBA-mestaruuttaan kaudella 2006–2007.


title: Beno Udrih

text: Lokakuussa 2007 Spurs kauppasi Udrihin Minnesota Timberwolvesille, jonka jälkeen Sacramento Kings hankki hänet vapaana pelaajana joukkueeseen. Sacramentossa hänen vastuunsa kasvoi merkittävästi ja hän aloitti valtaosan peleistään kentältä. Kauden päätyttyä hänen pistekeskiarvonsa oli 12,8 ottelua kohden. Pisteiden valossa parhaan NBA-kautensa Udrih pelasi kaudella 2010–2011, jolloin hän teki 13,7 pistettä ottelua kohden.


title: Beno Udrih

text: Kesällä 2011 Udrihin pelaajaoikeudet siirtyivät Milwaukee Bucksille kolmen seuran suuressa pelaajakaupassa. Milwaukeessa Udrih siirtyi aloittamaan pelit penkiltä ja hänen vastuunsa pieneni edelliskausista. Puolentoista kauden jälkeen, helmikuussa 2013, hänet kaupattiin Tobias Harrisin ja Doron Lamb kanssa Orlando Magicin joukkueeseen. Udrih edusti seuraa loppukauden ajan ja siirtyi kesällä New York Knickseihin. Peliaikaansa tyytymätön Udrih pyysi seuraa kauppaamaan hänet muualle kesken kauden ja helmikuussa 2014 hänet vapautettiin seurasta. Pian tämän jälkeen Udrih siirtyi Memphis Grizzliesiin, jota hän edusti loppukauden ajan.


title: Beno Udrih

text: Kesällä 2014 Udrih solmi Grizzliesin kanssa kahden vuoden jatkosopimuksen. Marraskuussa 2015 hänet kuitenkin kaupattiin yhdessä Jarnell Stokesin kanssa Miami Heatille.


title: Beno Udrih

text: Udrih pelasi ensimmäiset aikuisten arvokisansa vuonna 2001, jolloin hän oli mukana Slovenian EM-kisajoukkueessa. Hän teki kisoissa 7,5 pistettä ottelua kohden. Seuraavan kerran Udrih pelasi arvokisoissa vuoden 2006 MM-kilpailuissa, joissa hän teki 11,2 pistettä ottelua kohden.


title: Heikki Malmberg

text: Heikki Malmberg (s. 1981 Tampere) on suomalainen rumpali. Hänen pitkäaikaisin yhtyeensä on Diablo, jossa hän on soittanut vuodesta 2000 alkaen.


title: Heikki Malmberg

text: Malmberg aloitti rumpujensoiton 13-vuotiaana. 1990-luvun lopulla hän soitti yhtyeissä Bulldozer, Snakegod ja Wolfpack. Snakegodin kanssa hän levytti esikoisalbumin "Invitation" (2001), mutta yhtyeen rumpaliksi vaihtui Kari ”Lacu” Lahtinen ennen albumin julkaisua. Diabloon Malmberg liittyi vuonna 2000, ja hänen ensimmäinen albuminsa yhtyeen kanssa oli "Renaissance" (2002). Diablon ohella Malmberg on soittanut ja levyttänyt Manzanan ja Damen kanssa. Vuonna 2007 hän tuurasi Teppo Veliniä Stam1nan kesäkiertueella.


title: Heikki Malmberg

text: Malmbergillä on oma tuotantoyritys Halfway House Music Production. Hän toimii soitonopettajana ja on julkaissut sähköisiä harjoituskirjoja rummuille ja kielisoittimille. Rumpujen lisäksi hän soittaa kitaraa.


title: Heikki Malmberg

text: Malmberg käyttää Pearlin rumpuja ja Sabianin symbaaleja.


title: Teollistamisrahasto

text: Teollistamisrahasto Oy (myös: "Industrialization Fund of Finland Ltd.") oli vuonna 1954 perustettu erityisluottolaitos, jonka toimipaikka oli Helsingissä, myöhemmin myös Tampereella ja Turussa. Sen sijoituskohteita olivat teollisuuden ja matkailun sekä niitä tukevien alojen yritysten investoinnit. Se harjoitti myös neuvontaa. Vuonna 1983 sen tase oli 2,5 miljardia markkaa, antolainaus 2,1 miljardia markkaa, ja sillä oli henkilökuntaa 97.


title: Teollistamisrahasto

text: Teollistamisrahaston omistajia olivat aluksi Suomen Pankki ja kotimaiset liikepankit. Myöhemmin omistajina oli myös ulkomaisia rahoituslaitoksia ja kotimaisia suuryrityksiä ja yhteisöjä.


title: Teollistamisrahasto

text: Teollistamisrahasto pyrki rahamarkkinoiden vapauduttua 1980-luvulla aggressiivisesti investointipankiksi. Se ärsytti rahaston omistavia pankkeja, jotka kokivat TR:n kilpailijakseen. SKOP osti Teollistamisrahaston itselleen muilta pankeilta syksyllä 1986 aloitetulla valtausoperaatiolla. TR:llä oli tuolloin lähes 2 000 asiakasta, 2,7 miljardin markan luottokanta ja runsaasti omaa pääomaa. Sen luottosalkku sisälsi erittäin edullisia ulkomaisia luottoja. TR:n rahoitusmarkinaali oli parhaimmillaan erittäin korkea, jopa 7 %. Teollistamisrahasto olikin erittäin voittoisa yritys ja yksi Helsingin suurimmista veronmaksajista. SKOP käytti Teollistamisrahastoa 1980-luvun lopulla omissa sijoitusoperaatioissaan.


title: Teollistamisrahasto

text: Teollistamisrahaston toiminta päättyi 1996.


title: George Sonata

text: George Sonata on suomalainen säveltäjä, sanoittaja ja sovittaja. Hän on säveltänyt ja sanoittanut teoksia vuodesta 1973 lähtien.


title: George Sonata

text: George Sonatan sävellyksiä, sanoituksia ja sovituksia on yhteensä yli sata kappaletta. Hän on säveltänyt ja sanoittanut musiikin lukuisiin näytelmiin ja sketsiteatteriesityksiin, kuten "Kultainen vasikka", "Vihtorin harha-askel" (Tatu Pekkarinen), "Noita palaa elämään" (Mika Waltari), "Käry kävi isäntämiehet", "Mökkiloukku", "Väärämäen veljekset" (Raimo Suuronen), "Limppu & Pullava", "Into piukassa", "Tomppa", "Mummon saappaassa soi fox" (Sirkku Peltola) ja "Kunnon komedia".


title: George Sonata

text: George Sonatan teokset on sovitettu siten, että niissä on laaja orkestraatio, usein iso tunnelmarooli erityisesti jousilla ja puhaltimilla. Musiikin sointumaailma halaa englantilaista duuri-molli-maailmaa, länsimaista maj-sointua ja usein mukana on myös slaavilainen molliasetelma.


title: George Sonata

text: George Sonatan teosten riimeissä on kuvattu ihmiskohtaloita ja ihmistarinoita, oikeasti elettyä elämää sekä paljon haikeutta ja romantiikkaa.


title: George Sonata

text: Vuodesta 2011 lähtien on pidetty useita Sonatan musiikin konsertteja eri artistien esittämänä. YouTubessa on katsottavissa ja kuunneltavissa George Sonatan tuotantoon perustuvia musiikkivideoita. Vuonna 2015 julkaistiin 12 teoksen albumi "Lapset huomisen" solistina Emmi Loven.


title: Shūhei Fujisawa

text: Shūhei Fujisawa (, 26. joulukuuta 1927 – 26 tammikuuta 1997) oli japanilainen kirjailija. Fujisawan oikea nimi oli Tomeji Kosuge (小菅留治). Fujisawa keskittyi historialliseen fiktioon, ja häneltä julkaistiin yli viisikymmentä teosta, sekä täysimittaisia romaaneja että novellikokoelmia. Ennen kirjailijanuraansa Fijusawa työskenteli toimittajana. Fujisawan tuotantoa on filmatisoitu sekä televisiosarjoiksi että elokuviksi. Viime vuosina viidestä hänen julkaisemastaan kirjasta on tehty elokuva. Näihin kuuluu Yōji Yamadan ohjaama trilogia "Samurai hämyisen illan" (2002), "Kakushi ken oni no tsume" (2004) ja "Bushi no ichibun" (2006).


title: Joutsenon lukio

text: Joutsenon lukio oli vuosina 1962–2014 Joutsenossa toiminut lukio.


title: Joutsenon lukio

text: Joutsenon ensimmäinen kansakoulu perustettiin vuonna 1884, mutta oppikoulutasoista opetusta joutsenolaiset lapset ja nuoret joutuivat hakemaan 1950-luvulle asti esimerkiksi Viipurista, Lappeenrannasta tai Imatralta. Toisen maailmansodan jälkeen Joutsenossa päätettiin anoa oikeutta perustaa kunnallinen keskikoulu, mutta yritys tyssäsi kouluhallituksen kanssa käytyihin neuvotteluihin alkuvuonna 1946. Kunnallista keskikoulua haki 50 muutakin kuntaa, ja vain kahteen anomukseen suostuttiin.


title: Joutsenon lukio

text: Vuonna 1953 perustettiin yksityisen oppikoulun kannatusyhdistys, joka sai tukijoikseen suuret teollisuuslaitokset Hackmanin ja Pulpin ja vuonna 1954 myös kunnanvaltuuston. Lupa koulun perustamiseen heltisi lopulta, ja koulu aloitti toimintansa 1. syyskuuta 1955 nimellä Joutsenon yhteiskoulu, joskin aluksi vain viisivuotisena keskikouluna. Ensimmäisellä vuosikurssilla oli 44 oppilasta. Koulun ensimmäinen rehtori oli aiemmin Tapiolan emäntäkoulussa opettanut agronomi Airi Kaivola, jonka seuraajaksi vuonna 1957 tuli Jorma Räisänen.


title: Joutsenon lukio

text: Joutsenon yhteiskoulu toimi aluksi yhdessä luokkahuoneessa Honkalahden koululla, mikä kävi pian ahtaaksi. Kesällä 1956 yhteiskoululle alettiin rakentaa omaa rakennusta Rientolan kentälle, ja jo seuraava kevätlukukausi päästiin opiskelemaan uusissa tiloissa. Rinnakkaisluokkien perustamisen myötä myös uusi rakennus muuttui pieneksi, ja vuoden 1961 alussa valmistui koulun laajennus, josta tuli uusi päärakennus. Tämä koulukiinteistö on tunnettu myöhemmin Kesolan kouluna.


title: Joutsenon lukio

text: Vuonna 1962 valtioneuvosto myönsi Joutsenon yhteiskoululle luvan perustaa lukio. Ensimmäiset ylioppilaat valmistuivat keväällä 1965. Vuonna 1969 yhteiskoululla oli yli 500 oppilasta, ja koulun viimeisenä lukuvuonna 1974–1975 ylittyi 700 oppilaan raja. Peruskoulujärjestelmään siirtymisen myötä vuonna 1975 yhteiskoulun keskikoululuokat yhdistettiin kansakoulun kanssa peruskouluksi ja lukio jatkoi Joutsenon lukiona. Peruskoulun yläaste ja lukio muuttivat Penttiläntielle yhteiseen koulukeskukseen, jonka ensimmäinen osa oli valmistunut vuonna 1970 kansakoulun kaksivuotisen jatkokoulun eli kansalaiskoulun tarpeisiin.


title: Joutsenon lukio

text: Jorma Räisänen työskenteli koulun rehtorina aina vuoteen 1995 asti. Koulusta on kirjoittanut ylioppilaaksi muun muassa lääkäri ja kansanedustaja Päivi Räsänen vuonna 1978.


title: Joutsenon lukio

text: Kukka Tast on kirjoittanut koulun 50-vuotishistoriikin "Juuret ja siivet – Joutsenon yhteiskoulu ja lukio 1955–2005" (ISBN 952-91-9445-5).


title: Joutsenon lukio

text: Joutseno liitettiin Lappeenrantaan vuonna 2009. Lappeenrannan kaupunginvaltuusto päätti joulukuussa 2013 lakkauttaa Joutsenon lukion äänin 41–15, 3 tyhjää. Samassa yhteydessä päätettiin myös Lauritsalan lukion lakkauttamisesta, ja Lappeenrannan ainoiksi kunnallisiksi lukioiksi jäivät Lyseon lukio ja Kimpisen lukio. Joutsenon lukion viimeiset 30 ylioppilasta valmistuivat 31. toukokuuta 2014. Lukion viimeisenä rehtorina toimi Tiina Laitimo.


title: Juggernautti

text: Juggernautti on suomalaisen heavy metal-yhtye Kilven studioalbumi, joka julkaistiin 5. kesäkuuta 2015. Se nousi suoraan Suomen virallisen albumilistan sijalle 15.


title: Teollisuusvakuutus

text: Teollisuusvakuutus eli Keskinäinen yhtiö Teollisuusvakuutus, myöhemmin "If Teollisuusvakuutus", "If Vahinkovakuutusyhtiö", oli Helsingissä vuonna 1965 perustettu vakuutuslaitos. Se myönsi teollisuudelle erilaisia vahinkovakuutuksia. Vuonna 1984 sille siirrettiin osa Fennian vakuutuskannasta. Vuonna 1983 sen vakuutustulo oli 363 miljoonaa markkaa, ja sillä oli henkilökuntaa 290. Vuoden 1994 alusta se fuusioitiin Vakuutusyhtiö Sampoon.


title: Oskar Loerke

text: Oskar Loerke (1884–1941) oli saksalainen lyyrikko ja kertoja, joka julkaisi mm. "Pansmusik" (1929), "Atem der Erde" (1930), "Der Silberdistelwald" (1934), kertomuksia, päiväkirjoja sekä mm. Aleksis Kiveä ja Kalevalaa kuvaavia esseitä. Loerke oli yksi ekspressionismin edustajista, joiden tuotannossa ekspressionismi saavutti huippunsa noin vuonna 1912.


title: 18 parasta savuna ilmaan!

text: 18 parasta savuna ilmaan! on suomalaisen heavy metal-yhtye Kilven kokoelma-albumi, joka julkaistiin vuonna 2008.


title: Achladókampos

text: Achladókampos (; myös "Ahladókambos") on Kreikan kylä sekä samanniminen Árgos-Mykíneen kunnan kunnallisyksikkö (Δημοτική Ενότητα Αχλαδόκαμπου, "Dimotikí Enótita Achladókampou") ja entinen itsenäinen kyläkunta. Se sijaitsee Argoliin alueyksikössä Peloponnesoksen alueella. Kylän ja kunnallisyksikön väkiluku on 497 (vuonna 2011).


title: Achladókampos

text: Achladókampoksen kylä sijaitsee noin 35 kilometriä lounaaseen Árgoksen kaupungista. Se on saanut nimensä joko alueen päärynä- tai oliivipuista. Achladókampos oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Árgos-Mykíneen kunnaksi yhdessä Aléan, Árgoksen, Koutsopódin, Lérnan, Lýrkeian, Mykíneen ja Néa Kíoksen kanssa, jolloin se muuttui uuden kunnan kunnallisyksiköksi.


title: Aléa

text: Aléa () on Kreikan kylä sekä samanniminen Árgos-Mykíneen kunnan kunnallisyksikkö (Δημοτική Ενότητα Αλέας, "Dimotikí Enótita Aléas" ja entinen itsenäinen kyläkunta. Se sijaitsee Argoliin alueyksikössä Peloponnesoksen alueella. Koko kunnallisyksikön väkiluku on 660 ja varsinaisen Aléan kylän väkiluku 103 (vuonna 2011).


title: Aléa

text: Aléan kylä sijaitsee noin 74 kilometriä länsiluoteeseen Árgoksen kaupungista. Kylän pääkirkko, joka on rakennettu bysanttilaisella ajalla 1200-luvulla, on omistettu Neitsyt Marialle ("Panagía"). Aléan kunnallisyksikkö käsittää Árgos-Mykíneen kunnan luoteisosan.


title: Aléa

text: Aléa oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Árgos-Mykíneen kunnaksi yhdessä Achladókampoksen, Árgoksen, Koutsopódin, Lérnan, Lýrkeian, Mykíneen ja Néa Kíoksen kanssa, jolloin se muuttui uuden kunnan kunnallisyksiköksi.


title: Aléa

text: Aléan kunnallisyksikkö muodostuu seuraavista kyläyhdyskunnista ja asutuksista:


title: Teppo (sukunimi)

text: Teppo on seuraavien suomalaisten sukunimi:


title: Nikita Mazepin

text: Nikita Dmitrijevitš Mazepin (, s. 2. maaliskuuta 1999 Moskova, Venäjä) on venäläinen rata-autoilija.


title: Nikita Mazepin

text: Mazepin toimii Formula 1 -talli Force Indian kehityskuljettajana.


title: Nikita Mazepin

text: Mazepin siirtyi kartingista vuonna 2015 formuloiden pariin. Kartingissa Mazepin voitti yhden MM-hopean. Kaudella 2015 hän ajoi muun muassa Formula Renault NEC:issä ja Eurocup Formula Renaultissa. Kaudeksi 2016 Mazepin siirtyi Euroopan Formula 3 -mestaruussarjaan HitechGP-talliin. Helmikuussa 2016 Formula 1 -talli Force India kertoi kiinnittäneensä Mazepinin kehityskuljettajakseen.


title: Nikita Mazepin

text: Mazepinin isä Dmitri on ansainnut Forbesin mukaan noin miljardin euron omaisuutensa kemianteollisuudessa.


title: Alea

text: Alea tai Aléa voi viitata seuraaviin:


title: Chairóneia

text:
Chairóneia (; myös "Herónia") on Kreikan kylä sekä samanniminen Livadeián kunnan kunnallisyksikkö (Δημοτική Ενότητα Χαιρωνείας, "Dimotikí Enótita Chaironeías") ja entinen itsenäinen kunta. Se sijaitsee Boiotian alueyksikössä Keski-Kreikan alueella. Koko kunnallisyksikön väkiluku on 1 382 ja varsinaisen Chairóneian kylän väkiluku 556 (vuonna 2011).
Chairóneia sijaitsee linnuntietä noin neljä kilometriä pohjoisluoteeseen Livadeián kaupungista ja noin 12 kilometriä länteen Orchomenóksesta. Kylä on ottanut nimensä antiikin aikaisesta Khaironeian kaupungista, joka sijaitsi sen paikalla. Se tunnetaan muun muassa vuonna 338 eaa. alueella käydystä Khaironeian taistelusta. Kylässä on joitakin antiikin aikaisia jäännöksiä, kuten suurikokoinen leijonapatsas, joka löydettiin vuonna 1818. Kylässä toimii Chairóneian arkeologinen museo.


title: Chairóneia

text: Nykyisen, myöhemmin syntyneen Chairóneian kylän nimi oli alun perin "Kópraina" (Κόπραινα; myös "Kápraina", Κάπραινα). Se nimettiin uudelleen antiikin aikaisen kaupungin mukaan vuonna 1916. Chairóneia oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Livadeián kuntaan yhdessä Dávleian, Koróneian ja Kyriakín kanssa, jolloin se muuttui uuden kunnan kunnallisyksiköksi.


title: Chairóneia

text: Chairóneian kunnallisyksikkö muodostuu seuraavista kyläyhdyskunnista ja asutuksista:


title: Ermióni

text: Ermióni () on Kreikan kaupunki sekä samanniminen Ermionídan kunnan kunnallisyksikkö (Δημοτική Ενότητα Ερμιόνης, "Dimotikí Enótita Ermiónis") ja entinen itsenäinen kunta. Se sijaitsee Argoliin alueyksikössä Peloponnesoksen alueella. Koko kunnallisyksikön väkiluku on 4 099 ja varsinaisen Ermiónin kaupungin väkiluku 2 505 (vuonna 2011).


title: Ermióni

text: Ermiónin kaupunki sijaitsee pienellä niemellä Argoliin niemimaan etelärannikolla. Se on saanut nimensä antiikin ajan Hermionen kaupungista, joka sijaitsi samalla paikalla. Ermióni on nykyisin pienimuotoinen turistikohde ja muistuttaa monin tavoin Kreikan saaristokaupunkeja. Kaupungin satamasta on yhteys Pireukseen sekä kaupungin edustalla sijaitseville Dokóksen ja Hydran saarille. Ermiónin kunnallisyksikkö käsittää Ermionídan kunnan itäosan.


title: Ermióni

text: Ermióni oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ermionídan kunnaksi yhdessä Kranídin kanssa, jolloin se muuttui uuden kunnan kunnallisyksiköksi.


title: Ermióni

text: Ermiónin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: T. E. Cliffe Leslie

text: Thomas Edward Cliffe Leslie (1827–1882) oli brittiläinen taloustieteilijä. Hän oli professori vuodesta 1853 Queen's Collegessa ja 1869–1874 Lontoossa. Hänen katsotaan olleen englantilaisen taloustieteen historiallisen suuntauksen perustaja.


title: Fredrik Lundelin

text: Fredrik Lundelin (1835– 17. toukokuuta 1918 Tampere) oli suomalainen kuoronjohtaja, joka 1800-luvun lopussa tunnettiin yhtenä Tampereen merkittävimmistä musiikkivaikuttajista.


title: Fredrik Lundelin

text: Tampereelle töiden perässä vuonna 1858 muuttanut Lundelin työskenteli aluksi Tampereen Verkatehtaalla vanuttajana ja yleni myöhemmin työnjohtajaksi. Lundelin innostui musiikista vasta Tampereella, jossa hänen opettajanaan toimi Pellavatehtaan Lauluseuran 1869 perustanut kansakoulunopettaja Antti Tervo. Hän opetti Lundelinille laulun lisäksi myös kuoronjohtamista. Vuonna 1879 Lundelin pääsi johtamaan Tampereen kaupungin satavuotisjuhlissa esiintynyttä kuoroa ja 1884 hän sai johdettavakseen pellavatehtaalla toimineen Kansanvalistusseuran kuoron, jonka nimeksi pian muutettiin Tampereen Työväen Lauluseura. Myöhemmin Lundelin jatkoi itse musiikinopettajana, hänen oppilaisiinsa kuului muun muassa Lundelinin tyttären kanssa avioitunut varastopäällikkö Ernst Lindroth.


title: Fredrik Lundelin

text: Ludelin toimi aktiivisesti myös Tampereen Työväenyhdistyksessä, jota hän oli perustamassa vuonna 1866. Vuonna 1888 Lundelin ehdotti Tampereen talouskoulun perustamista, joka aloitti toimintansa neljä vuotta myöhemmin.


title: Fredrik Lundelin

text: Lundelinin puoliso oli Eeva Frisk. Perheen lapsista Fredrika, Vendla (1862–1949), Sikstus Bernhard (1860–1932) ja August (1871–1950) olivat myös musiikinharrastajia. Vendla toimi muun muassa Tampereen työväenyhdistyksen kuoron pitkäaikaisena johtajana, Sikstus Bernhard oli musiikinopettaja sekä Tampereen kaupungin musiikkijohtaja ja Tampellan verkatehtaan johtajaksi noussut August toimi myös Tampereen Orkesteriyhdistyksen sellistinä. Lundelinista ja hänen neljästä lapsestaan on henkilökuvat vuonna 1947 ilmestyneessä Helvi Jokisen teoksessa "Renkaita suvannon pinnassa", joka esittelee tamperelaisia kulttuurivaikuttajia. Säveltäjä Ernst Linko ja kapellimestari Erkki Linko puolestaan ovat hänen tyttärensä Marian lapsia.


title: Fredrik Lundelin

text: Fredrik Lundelin kuoli sisällissodan päättymisen jälkeen toukokuussa 1918 poikansa kotitalossa taisteluissa raunioituneessa Kyttälän kaupunginosassa. Kansan Sivistysrahaston alaisuudessa toimii nykyään Sikstus Bernhard, Fredrik ja Vendla Lundelinin rahasto.


title: Fílippoi

text: Fílippoi (; myös "Fílippi") on Kreikan kylä sekä samanniminen Kaválan kunnan kunnallisyksikkö (Δημοτική Ενότητα Φιλίππων, "Dimotikí Enótita Filíppon") ja entinen itsenäinen kunta. Se sijaitsee Kaválan alueyksikössä Itä-Makedonian ja Traakian alueella. Koko kunnallisyksikön väkiluku on 11 711 ja varsinaisen Fílippoin kylän väkiluku 894 (vuonna 2011).


title: Fílippoi

text: Fílippoi sijaitsee linnuntietä noin 12 kilometriä luoteeseen Kaválan kaupungista. Kunnallisyksikkö käsittää Kaválan kunnan pohjoisosan. Fílippoi on saanut nimensä antiikin ajan Filippoin kaupungista, joka sijaitsi kunnallisyksikön alueella lähellä nykyistä Krinídesin kaupunkia, noin kuusi kilometriä länteen nykyisestä kylästä.


title: Fílippoi

text: Fílippoi oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Kaválan kuntaan.


title: Fílippoi

text: Fílippoin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Górtyna (Arkadia)

text: Górtyna (; myös "Górtina"; virallisesti Δημοτική Ενότητα Γόρτυνος, "Dimotikí Enótita Górtynos") on yksi Megalópolin kunnan kunnallisyksiköistä ja entinen itsenäinen Kreikan kunta. Se sijaitsee Arkadian alueyksikössä Peloponnesoksen alueella. Kunnallisyksikön väkiluku on 720 (vuonna 2011).


title: Górtyna (Arkadia)

text: Górtyna on saanut nimensä antiikin ajan Gortyksen kaupungista, joka sijaitsi sen alueella. Górtyna oli itsenäinen kunta vuoden 2010 loppuun saakka. Sen kuntakeskus oli Górtynan suurin asutus Karýtainan kylä. Vuoden 2011 alussa kunta yhdistettiin Kallikrates-suunnitelmana tunnetun aluehallintouudistuksen myötä Megalópolin kuntaan yhdessä Falaisían kanssa, jolloin se muuttui uuden kunnan kunnallisyksiköksi.


title: Górtyna (Arkadia)

text: Górtynan kunnallisyksikkö muodostuu seuraavista kyläyhdyskunnista ja asutuksista:


title: Bebe Rexha

text: Bleta "Bebe" Rexha (s. 30. elokuuta 1989 Brooklyn, New York) on yhdysvaltalainen laulaja-lauluntekijä. Rexha aloitti uransa toimimalla laulajana Black Cards -yhtyeessä vuosina 2010–2012.


title: Bebe Rexha

text: Rexha julkaisi ensimmäisen EP:nsä, "I Don’t Wanna Grow Upin", vuonna 2015. Tätä ennen hän on kuitenkin ehtinyt olla vierailevana artistina monien muiden artistien, kuten David Guettan ja Pitbullin kappaleissa. Ensimmäisen singlensä "I Can’t Stop Drinking About Youn" Rexha julkaisi vuonna 2014. Vuonna 2015 hän oli ehdolla sekä MTV Europe Music -palkintoon että Teen Choice -palkintoon parhaasta duetosta.


title: Bebe Rexha

text: Rexha esiintyi Suomessa ensimmäisen kerran Helsingin Nosturissa 19. toukokuuta 2015.


title: Bebe Rexha

text: Rexhalla on albanialaisia sukujuuria.


title: Bebe Rexha

text: Rexha syntyi 30. elokuuta, 1989, Brooklynissä, New Yorkissa albanialaisille vanhemmille. Rexhan isä Flamur Rexha syntyi Albaniassa Debarissa ja muutti Yhdysvaltoihin 21-vuotiaana. Rexhan äiti Bukurije Rexha syntyi Yhdysvalloissa albanialaiseen perheeseen, jolla on juuria Gostivariin. Beben nimi Bleta ("bletë)" tarkoittaa albaniaksi kimalaista (bumblebee), häntä alettiin kutsumaan Bebeksi. Bebe muutti perheensä kanssa Staten Islandiin kun hän oli kuusivuotias.


title: Bebe Rexha

text: Bebe rakasti musiikkia jo neljävuotiaasta asti. Hän lauloi kaikkea mitä hän televisioista kuuli. Joka aamu, kun hän käveli koulun ovesta sisään hän näki auditorion ja hänen unelma oli päästä laulamaan sinne, joten hän alkoi soittamaan bändissä. Bebe halusi alkaa soittamaan huilua, koska se oli tyttömäisin instrumentti, kun tuli Beben vuoro valita soitin oli enään jäljellä trumpetti. Bebe oli niin panostautunut musiikille joten hän opetteli soittamaan trumpettia, hän soitti sitä aamusta iltaan. Bebe meni Tottenvillen lukioon Staten Islandilla. Bebe osallistui useisiin musikaaleihin ja liitty koulun kuoroon. Kuorossa hän sai tietää, että hänen äänensä oli koloratuurisopraano.


title: Bebe Rexha

text: Beben opettaja kertoi hänelle, että on meneillään The Recording Academyn järjestämä vuosittainen Grammy-päivä tapahtuma, jossa valitaan paras teinilauluntekijä. Bebe osallistui kappaleellaan, jonka hän oli tehnyt omassa huoneessaan. Bebe valittiin parhaaksi teinilauluntekijäksi 700:sta osallistujasta. Kykyjenetsijä Samantha Cox kannusti Bebeä ilmottautumaan Manhattanin laulunkirjoittamisen tunneille.


title: Bebe Rexha

text: 2010 Bebe oli studilla äänittämssä biisejään, kun viereisessä huoneessa työskentelevä Pete Wentz kuuli Beben ja kehui hänen laulutaitojaan. Wentz pyysi Bebeä laulamaan muutaman laulun, jotta hän kuulisi hänen äänensä paremmin. Lopulta Wentz tarjosi Bebelle sopimusta bändissä, jonka Bebe hyväksyi ja liitty Black Cards-bändiin. Bebe oli lähdössä kiertueelle ja hänen vanhemmat eivät pitäneet siitä ajatuksesta, koska heitä pelotti miten Bebe pärjää maailmalla. Bebe meni kiertueen mukana ympäri maailmaa, Dubaihin asti ja koki ensimmäistä kertaa millaista artistin oikea elämä on ja hän sanoi "se oli paljon vaikeampaa kuin luulin". Tammikuussa 2012 Wentz ilmoitti, että Bebe oli lähtenyt bändistä tekemään hänen soolo-uraa. Bebe kuitenkin kertoi haastattelussa, ettei hän lähtenyt bändistä. Bebe oli soittanut managerilleen, joka oli sanonut, että Wentz haluaa sinut pois bändistä. Bebe voitti Able Olmanin stipendin hänen panostuksesta musiikintekoon sinä vuonna. Bebe luuli uransa päättyneen, kun hänet potkittiin bändistä. Hän vaipui masennukseen ja palasi kotiin. Beben isä Flamur suuttui Bebelle ja sanoi hänelle, että hänen pitää mennä opiskelemaan tai töihin, koska hän ei voi vain istua heidän kellarissa yrittämässä tehdä musiikkia. Bebe sanoo, että tuo pimeä hetki auttoi häntä luomaan tyylin hänen musiikilleen.


title: Bebe Rexha

text: 2013 Bebe teki sopimuksen Warner Bros. Recordsin kanssa sooloartistinia. Bebe oli kirjoittanut useita kappaleita omassa huoneessaan ja työskenteli 16 tuntia päivässä. Bebe julkaisi kappaleitaan MySpacessa toivoen niiden saavan huomiota. Sitten Beben elämä muuttui yhden kappaleen takia. "The Monster". Beben manageri soitti Bebelle ja sanoi Eminemin olevan kiinnostunut hänen kappaleestaan. Bebe luuli tämän olevan vain vitsi, mutta lähetti kappaleensa. Bebe ei kuullut mitään kappaleestaan vuoteen, kunnes se yhtäkkiä soi radiossa. "The Monster" nousi listojen huipuille ympäri maailmaa. Samana vuonna Bebe kirjoitti Selena Gomezin biisin "Like a Champion" ja Nikki Williamsin "Glowing". Bebe myös kirjoitti Cash Cashin biisin "", jossa hän oli mukana.


title: Bebe Rexha

text: 21. maaliskuuta 2014 Bebe julkaisi hänen debyytti singlen "I Can't Stop Drinking About You". Kappale kävi listoilla parhaimmillaan sijalla 22. Musiikkivideo julkaistiin 12. elokuuta 2014. Marraskuussa 2014 Bebe esiintyi rap-artisti Pitbullin kappaleessa "This Is Not a Drill". Syyskuussa 2014 Bebe oli Elvis Duranin kuukauden artisti ja hän esiintyi NBC:n Today show:ssa.


title: Bebe Rexha

text: Joulukuussa 2014 Bebe julkaisi kaksi uutta singleä. "I'm Gonna Show You Crazy" ja "Gone". 12. toukokuuta 2015 Bebe julkaisi hänen debyytti EP:n "I Don't Wanna Grow Up". Bebe kirjoitti ja esiintyi David Guettan singlessä "Hey Mama" joka kävi listoilla sijalla 8.


title: Bebe Rexha

text: Tammikuussa 2015 Bebe kirjoitti ja oli mukana G-Eazyn kappaleessa "". Kappaleen alkuperäinen nimi oli "", jonka piti olla osa Beben debyyttialbumia, mutta hän päätti tehdä sen yhteistyössä G-Eazyn kanssa. Kappale kävi listoilla sijalla 1.


title: Bebe Rexha

text: Rexha tapasi Nicki Minajin managerin Gee Robersonin ja kysyi haluaisiko Nicki olla mukana uudessa kappaleessa. Maaliskuussa 2016 Bebe julkaisi singlensä "", jossa oli mukana Nicki Minaj. Musiikkivideo julkaistiin huhtikuussa 2016.


title: Bebe Rexha

text: 29. heinäkuuta 2016 Bebe ja hollantilainen DJ Martin Garrix julkaisivat singlen "In the Name of Love", joka kävi Yhdysvalloissa listalla sijalla 24. ja ulkomailla jopa kymmenen kärjen joukossa. Musiikkivideo julkaistiin 23. Elokuuta 2016.


title: Bebe Rexha

text: 6. marraskuuta 2016 Rexha isännöi MTV:n euroopan musiikkipalkintoja 2016, Rotterdamissa, Alankomaissa. Bebe esitti useita kappaleitaan siellä kuten hänen singlensä "I Got You".


title: Bebe Rexha

text: 28. Lokakuuta 2016 Bebe julkaisi kappaleen "I Got You" jonka musiikkivideo julkaistiin 6. tammikuuta 2017. Kappaleiden "I Got You" ja "No Broken Hearts" piti alunperin olla osana albumia "All Your Fault". Bebe teki studioalbumin sijaan tupla EP:n. "No Broken Hearts" tiputettiin ulos ja "I Got You" oli ensimmäinen ja ainoa single EP:ssä "All Your Fault Pt.1", joka julkaistiin 17. helmikuuta 2017. EP kävi listoilla sijalla 51. Maaliskuussa 2017, Dallasissa Bebe aloitti ensimmäisen soolokiertueensa. Kiertäen ympäri pohjois-amerikkaa ja eurooppaa, kiertueen nimi oli "All Your Fault Tour".


title: Bebe Rexha

text: Toukokuussa 2017 lähetettiin MTV:llä. Se oli dokumentti, joka kertoi hetkistä, jotka muuttivat Beben elämää matkalla kuuluisuuteen.


title: Bebe Rexha

text: 21. heinäkuuta 2017, One Directionin jäsen Louis Tomlinson julkaisi singlen "Back to You", jossa Bebe oli mukana. Kappale kävi listoilla sijalla 40.


title: Bebe Rexha

text: Kappale "The Way I Are" toiselta nimeltään "Dance With Somebody" julkaistiin ensimmäisenä singlenä EP:stä "All Your Fault Pt.2", 19. toukokuuta 2017. 12 kesäkuuta Bebe esitti kappaleensa Ubisoftin E3 tapahtumassa ennen "Just Dance 2018" pelin julkaisemista. Toinen EP julkaistiin 19. toukokuuta 2017.


title: Bebe Rexha

text: 24. lokakuuta 2017, kappale "Meant to Be" julkaistiin toisena singlenä EP:stä "All Your Fault Pt. 2". Kappale kävi listoilla sijalla 1. ja rikkoen ennätyksen, useimpia viikkoja listojen ykkösenä. Kappale "Meant to Be" on Grammy ehdokkaana vuoden parhaaksi duo/ryhmä countryesiintymiseksi.


title: Bebe Rexha

text: Syyskuussa 2017 Bebe vihjaili kolmannesta osasta "All Your Fault"-sarjaa. Suunnitelmat olivat kuitenkin muuttuneet ja Bebe paljasti twiitillään, että hänen seuraava projekti oli nimeltään "Expectations". Beben debyytti studioalbumi julkaistiin 22. kesäkuuta 2018. Aikaisemmat singlet "All Your Fault", "I Got You" ja "Meant to Be" esiintyvät albumissa "Expectations".


title: Bebe Rexha

text: 13. huhtikuuta 2018 kappaleet "Ferrari" ja "2 Souls on Fire" julkaistiin mainossingleinä ennakkotilauksen mukana.


title: Bebe Rexha

text: 15. kesäkuuta 2018 kappale "I'm a Mess" julkaistiin ensimmäisenä singlenä albumista.


title: Iolkos

text:
Iolkos (, ) oli mykeneläisaikainen palatsikeskus ja asutus sekä antiikin aikainen kaupunkivaltio ("polis") Magnesiassa, Thessaliassa Kreikassa. Sen todennäköinen arkeologinen kohde sijaitsee Vóloksen kunnassa lähellä Dimínin kaupunkia.
Iolkos oli kreikkalaisessa mytologiassa paikka, josta argonautit lähtivät retkelleen Argo-laivalla Iasonin johdolla. Iolkoksen kuninkaana myyteissä toimivat Iasonin isä Aison sekä Pelias.


title: Iolkos

text: Iolkoksen oletetaan olevan sama paikka kuin Dimínin läheltä löydetty mykeneläisaikainen asutus. Nykyinen Iolkóksen kylä sijaitsee eri paikassa. Dimínin alue oli ollut asuttu jo neoliittisella kivikaudella. Varhaisella tai keskisellä helladisella kaudella eli pronssikaudella asutus siirtyi alemmaksi noin 150 metriä kaakkoon neoliittisen asutuksen paikasta. Asutus on perustettu 1400-luvulla eaa. ja kukoisti 1300- ja 1200-luvuilla eaa. Se koostui megaron-tyylisistä taloista, jotka oli rakennettu noin 4,5 metriä leveän pohjois-eteläsuuntaisen pääkadun varrelle. Katua on säilynyt noin 45 metrin matkalta. Asutuksen koko on ollut noin 100 000 neliömetriä ja se sijaitsi Pagasainlahden pohjukassa.


title: Iolkos

text: Iolkoksesta on löydetty myös mykeneläisaikainen palatsikeskus, joka syntyi 1200-luvun eaa. alkupuolella. Se oli ilmeisesti rakennettu varhaisemman, 1300-luvulla eaa. rakennetun megaronin paikalle. Palatsissa oli kaksi megaronia sekä pienempiä rakennuksia ja keskuspiha. Se tuhoutui tulipalossa 1200-luvun eaa. lopulla tai 1100-luvun eaa. alkupuolella.


title: Iolkos

text: Järjestelmälliset arkeologiset kaivaukset alueella alkoivat vuonna 1980 ja jatkuvat edelleen.


title: Ithómi (Messenia)

text: Ithómi (; virallisesti Δημοτική Ενότητα Ιθώμης, "Dimotikí Enótita Ithómis") on yksi Messínin kunnan kunnallisyksiköistä ja entinen itsenäinen Kreikan kunta. Se sijaitsee Messenian alueyksikössä Peloponnesoksen alueella. Kunnallisyksikön väkiluku on 1 879 (vuonna 2011).


title: Ithómi (Messenia)

text: Ithómi on saanut nimensä sen alueella sijaitsevasta Ithómivuoresta (myös Voulkánou) sekä antiikin ajan "Ithomen" kaupungista, joka sijaitsi aiemmin Messenen kaupungin paikalla. Messenen rauniot ovat Ithómin tunnetuin nähtävyys. Kunnallisyksikkö käsittää Messínin kunnan pohjoisosan.


title: Ithómi (Messenia)

text: Ithómi oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Messínin kuntaan yhdessä Aípeian, Androúsan, Aristoméniin, Petalídin, Tríkorfon ja Voufrádeen kanssa, jolloin se muuttui uuden kunnan kunnallisyksiköksi.


title: Ithómi (Messenia)

text: Ithómin kunnallisyksikkö muodostuu seuraavista kyläyhdyskunnista ja asutuksista:


title: Ithómi

text: Ithómi eli "Ithome" () voi viitata seuraaviin paikkoihin Kreikassa:


title: Lérna

text: Lérna (; virallisesti Δημοτική Ενότητα Λέρνας, "Dimotikí Enótita Lérnas") on yksi Árgos-Mykíneen kunnan kunnallisyksiköistä ja entinen itsenäinen Kreikan kunta. Se sijaitsee Argoliin alueyksikössä Peloponnesoksen alueella. Kunnallisyksikön väkiluku on 2 319 (vuonna 2011).


title: Lérna

text: Lérnan kunnallisyksikön alue sijaitsee Argoliinlahden pohjukassa. Se on saanut nimensä antiikin ajan Lernan alueesta, joka oli tunnettu lähteistään ja järvestään sekä kreikkalaisessa mytologiassa erityisesti Lernan Hydrasta. Lernan alue sijaitsi nykyisen Mýloin kylän lähellä.


title: Lérna

text: Lérna oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Árgos-Mykíneen kunnaksi yhdessä Achladókampoksen, Aléan, Árgoksen, Koutsopódin, Lýrkeian, Mykíneen ja Néa Kíoksen kanssa, jolloin se muuttui uuden kunnan kunnallisyksiköksi.


title: Lérna

text: Lérnan kunnallisyksikkö muodostuu seuraavista kyläyhdyskunnista ja asutuksista:


title: Selwyn Lloyd

text: Selwyn Lloyd (28. heinäkuuta 1904, Liverpool – 1978) oli brittiläinen poliitikko ja asianajaja. Vuonna 1944 hän erosi liberaaleista ja liittyi konservatiiveihin. Hän oli alahuoneen jäsen vuodesta 1945, toinen ulkoministeri 1951–1954, elintarvikeministeri 1954–1955, puolustusministeri 1955, ulkoministeri 1955–1960 ja valtiovarainministeri 1960–1962. Hänellä oli keskeinen asema Suezin kriisin aikana vuonna 1956.


title: Koutsopódi

text: Koutsopódi (; myös "Kutsopódi"; ) on Kreikan kylä sekä samanniminen Árgos-Mykíneen kunnan kunnallisyksikkö (Δημοτική Ενότητα Κουτσοποδίου, "Dimotikí Enótita Koutsopodíou") ja entinen itsenäinen kunta. Se sijaitsee Argoliin alueyksikössä Peloponnesoksen alueella. Koko kunnallisyksikön väkiluku on 3 272 ja varsinaisen Koutsopódin kylän väkiluku 1 857 (vuonna 2011).


title: Koutsopódi

text: Koutsopódi on vanhan Mysias-nimisen alueen keskus. Antiikin aikana siellä oli Demeterin pyhäkkö. Nykyisin samalla paikalla on Vapahtajan kirkastumisen ("Metamórfosi Sotíros") kirkko. Koutsopódi oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Árgos-Mykíneen kunnaksi yhdessä Achladókampoksen, Aléan, Árgoksen, Lérnan, Lýrkeian, Mykíneen ja Néa Kíoksen kanssa, jolloin se muuttui uuden kunnan kunnallisyksiköksi.


title: Koutsopódi

text: Koutsopódin kunnallisyksikkö muodostuu seuraavista kyläyhdyskunnista ja asutuksista:


title: Lýrkeia

text: Lýrkeia () tai Lyrkeía (Λυρκεία) on Kreikan kylä sekä samanniminen Árgos-Mykíneen kunnan kunnallisyksikkö (Δημοτική Ενότητα Λυρκείας, "Dimotikí Enótita Lyrkeías") ja entinen itsenäinen kunta. Se sijaitsee Argoliin alueyksikössä Peloponnesoksen alueella. Koko kunnallisyksikön väkiluku on 2 058 ja varsinaisen Lýrkeian kylän väkiluku 319 (vuonna 2011).


title: Lýrkeia

text: Lýrkeian kylä sijaitsee linnuntietä noin 18 kilometriä länsiluoteeseen Árgoksen kaupungista. Sen nimi oli vuoteen 1928 saakka "Káto Bélesi" (Κάτω Μπέλεσι). Nykyisen nimensä kylä on ottanut seudun Lýrkeio-vuoresta. Lýrkeian kunnallisyksikkö käsittää alueen Árgos-Mykíneen kunnan länsiosassa.


title: Lýrkeia

text: Lýrkeia oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Árgos-Mykíneen kunnaksi yhdessä Achladókampoksen, Aléan, Árgoksen, Koutsopódin, Lérnan, Mykíneen ja Néa Kíoksen kanssa, jolloin se muuttui uuden kunnan kunnallisyksiköksi.


title: Lýrkeia

text: Lýrkeian kunnallisyksikkö muodostuu seuraavista kyläyhdyskunnista ja asutuksista:


title: Medeon (Fokis)

text: Medeon () oli antiikin aikainen kaupunki ja kaupunkivaltio ("polis") Fokiin maakunnassa Kreikassa. Se sijaitsi nykyisen Boiotian Dístomo-Aráchova-Antíkyran kunnan alueella noin neljä kilometriä kaakkoon nykyisestä Áspra Spítian kylästä.


title: Medeon (Fokis)

text: Medeon sijaitsi Korintinlahteen kuuluvan Antikyranlahden pohjoisrannalla. Pausaniaan mukaan kaupunki sijaitsi lähellä Antikyran kaupunkia, ja nykyisin se sijoitetaan lahden rannalle toiselle puolelle Antikyran paikasta (ja nykyisestä Antíkyran kylästä) nähtynä. Alue oli antiikin aikana Fokista, mutta nykyisin se kuuluu Boiotian alueyksikköön. Strabon sijoitti Medeonin lännemmäksi Krisanlahden rannalle noin 160 stadioninmitan eli 28 kilometrin päähän Boiotian rajalta. Fokiin Medeonia ei tule sekoittaa Boiotian Medeoniin.


title: Medeon (Fokis)

text: Medeon on ollut asuttu viimeistään pronssikaudella, ja sen akropolis eli linnavuori oli käytössä mykeneläisellä ajalla noin 1400–1150 eaa. Alueelta on löydetty mykeneläisiä hautoja, muun muassa yksi tholos-hauta eli pyöröhauta. Kreikkalaisessa mytologiassa kaupunki sai nimensä Pyladeen ja Elektran pojasta Medeonista.


title: Medeon (Fokis)

text: Kreikan pimeinä vuosisatoina asutuksessa saattoi olla katkos. Varmuudella paikka oli asuttu jälleen geometrisella kaudella. Medeon oli 300-luvulla eaa. osa Fokiin liittoa. Kaupungin kansalaisesta käytettiin etnonyymiä "Medeōnios" (). Medeon tuhottiin kolmannen pyhän sodan lopulla vuonna 346 eaa. Noin 175/135 eaa. kaupunki oli liitossa ("sympoliteia") ylempänä vuoristossa sijainneen Stiriin kaupungin kanssa. Sen seurauksena Medeon lakkasi olemasta itsenäisenä poliksena, ja siitä tuli Stiriin "fratria".


title: Medeon (Fokis)

text: Kaupunki oli raunioina Pausaniaan aikana 100-luvulla jaa. Ensimmäiset arkeologiset kaivaukset alueella suoritettiin vuonna 1907. Varsinaiset kaivaukset suoritettiin 1960-luvulla melko pikaisesti, kun lähelle oltiin rakentamassa teollisuutta.


title: Medeon (Fokis)

text: Medeonin ydin sijaitsi akropolis-kukkulalla lahden rannalla. Se oli ympäröity muurein, joiden pituus itä-länsisuunnassa oli noin 200 metriä ja leveys pohjois-eteläsuunnassa noin 150 metriä. Muureista ja luoteisosan kolmesta tornista osa on säilynyt. Kukkulan huipulla on todennäköisesti julkisiin rakennuksiin kuuluneita jäänteitä. Myös kaupungin hautausmaa on löydetty.


title: Medeon (Fokis)

text: Medeonin haudasta numero 239 on löydetty luusta tehty sinettileimasin (MED Zg 1), jossa on kolme lineaari-B-kirjoitusmerkkiä. Hauta on ajoitettu myöhäismykeneläiselle kaudelle LH IIIC (1200–1100/1050 eaa.), mutta itse leimasimen on ehdotettu voivan olla eräänlainen perintökalleus varhaisemmalta ajalta, kausilta LH IIIA–IIIB (n. 1400–1200 eaa.), jolloin lineaarikirjoitus oli vielä käytössä. Leimasimen teksti on , "e-ko-ja", mikä saattaa olla tuntematon henkilön- tai paikannimi. Leimasin on nykyisin Delfoin arkeologisessa museossa.


title: Néa Chalkidóna

text: Néa Chalkidóna (; myös "Néa Halkidóna"; ) on Kreikan kaupunki sekä samanniminen Filadélfeia-Chalkidónan kunnan kunnallisyksikkö (Δημοτική Ενότητα Νέας Χαλκηδόνας, "Dimotikí Enótita Néas Chalkidónas") ja entinen itsenäinen kunta. Se sijaitsee Keski-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 9 822 (vuonna 2011).


title: Néa Chalkidóna

text: Néa Chalkidóna sijaitsee noin kuusi kilometriä Ateenan keskustasta pohjoiseen ja se on Ateenan esikaupunkialuetta. Kaupungin nimi, ”Uusi Khalkedon”, viittaa Vähässä-Aasiassa sijainneeseen Khalkedonin kaupunkiin, jonka alueelta muutti Ateenaan paljon kreikkalaista väestöä 1920-luvulla osana Kreikan ja Turkin väestönvaihtoa. Néa Chalkidóna oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Filadélfeia-Chalkidónan kunnaksi yhdessä Néa Filadélfeian kanssa, jolloin se muuttui uuden kunnan kunnallisyksiköksi.


title: Johannes Kreidl

text: Johannes Kreidl (s. 7. maaliskuuta 1996) on itävaltalainen jalkapalloilija, joka edustaa Veikkausliigassa pelaavaa Kuopion Palloseuraa lainalla Hamburger SV:n organisaatiosta. Hän on pelipaikaltaan maalivahti.


title: Johannes Kreidl

text: Kreidl siirtyi huhtikuussa 2014 Wacker Innsbruckin kakkosjoukkueeseen, jossa hän pelasi vain yhden ottelun, ennen kuin hän siirtyi saman vuoden heinäkuussa Saksan Bundesliigassa pelaavan Hamburger SV:n kakkosjoukkueeseen. Hampurilaisseurassakin Kreidl pelasi vain yhden ottelun Regionalliga Nordissa. Helmikuussa 2016 Kreidl siirtyi Veikkausliigan Kuopion Palloseuraan vuoden lainasopimuksella.


title: Johannes Kreidl

text: Kreidl on pelannut Itävallan alle 18-, alle 19- ja alle 20-vuotiaiden maajoukkueessa.


title: Néa Kíos

text: Néa Kíos () on Kreikan kaupunki sekä samanniminen Árgos-Mykíneen kunnan kunnallisyksikkö (Δημοτική Ενότητα Νέας Κίου, "Dimotikí Enótita Náas Kíou") ja entinen itsenäinen kunta. Se sijaitsee Argoliin alueyksikössä Peloponnesoksen alueella. Kaupungin ja kunnallisyksikön väkiluku on 2 778 (vuonna 2011).


title: Néa Kíos

text: Néa Kíoksen kaupunki sijaitsee Argoliinlahden pohjukassa Ínachos-joen suussa noin kuusi kilometriä etelään Árgoksen kaupungista. Néa Kíos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Árgos-Mykíneen kunnaksi yhdessä Achladókampoksen, Aléan, Árgoksen, Koutsopódin, Lérnan, Lýrkeian ja Mykíneen kanssa, jolloin se muuttui uuden kunnan kunnallisyksiköksi.


title: Prosymna

text:
Prosymna () oli mykeneläisaikainen asutus Argoliin maakunnassa Kreikassa. Se sijaitsi myöhemmän Heraionin alueella. Nykyinen Prósymnan kylä on saanut siitä nimensä.
Alueen arkeologiset kaivaukset alkoivat 1800-luvun jälkimmäisellä puoliskolla. Merkittävimmät kaivaukset suoritettiin vuosina 1925–1928 Carl W. Blegenin johdolla. Asutusta on kaivettu vain vähän, koska Heraionin pyhäkköalueen myöhemmät arkaaisen ja klassisen kauden rakennusten jäänteet sijaitsevat sen päällä. Suurin osa löydöistä on peräisin asutuksen hauta-alueilta akropoliin eli linnavuoren läheisiltä kukkuloilta. Alueelta on löydetty yksi tholos-hauta, lukuisia kammiohautoja sekä suuri määrä keramiikkaa.


title: Prósymna

text: Prósymna (; myös "Prósimna") tai "Prosýmni" (Προσύμνη; myös "Prósimni") on Kreikan kylä, joka kuuluu hallinnollisesti Árgos-Mykíneen kuntaan, Argoliksen alueyksikköön ja Peloponnesoksen alueeseen. Aiemmin kylä kuului Mykíneen kuntaan ja vuodesta 2011 lähtien Árgos-Mykíneen kunnan Mykíneen kunnallisyksikköön. Kylä muodostaa oman kyläyhdyskuntansa (Τοπική Κοινότητα Προσύμνης, "Topikí Koinótita Prosýmnis"). Kylän väkiluku on 589 (vuonna 2011).


title: Prósymna

text: Prósymna sijaitsee linnuntietä noin 14 kilometriä koilliseen Árgoksen kaupungista. Kylä on saanut nimensä mykeneläisaikaisesta Prosymnan asutuksesta, joka sijaitsi sen lähellä. Kylän aiempi nimi oli "Bermpáti" (Μπερμπάτι), mutta se nimettiin uudelleen muinaisen kaupungin mukaan vuonna 1927. Kylän lähistöllä on paljon mykeneläisaikaisia ja antiikin aikaisia kohteita.


title: Euroopan Grand Prix 2016

text: Euroopan Grand Prix 2016 (virallisesti 2016 Formula 1 Grand Prix of Europe) oli Formula 1 -kauden 2016 kahdeksas osakilpailu, joka ajettiin 19. kesäkuuta 2016 Bakun katuradalla Azerbaidžanissa.


title: Euroopan Grand Prix 2016

text: Kyseessä oli historian ensimmäinen Formula 1 -kilpailu Azerbaidžanissa ja myös ensimmäinen Euroopan Grand Prix sitten kauden 2012, jolloin se kilpailtiin Valencian katuradalla Espanjassa.


title: Euroopan Grand Prix 2016

text: Red Bullin Daniel Ricciardo törmäsi seinään ensimmäisessä harjoituksessa, aiheuttaen punaisen lipun. Myös Carlos Sainz kosketti ratareunuksia rikkoen etusiiven päätylevyä.


title: Euroopan Grand Prix 2016

text: Toisessa harjoituksessa Ferrarin Kimi Räikkönen pysähtyi radan varteen MGU-K vian takia. Myös Räikkösen tallikaveri Sebastian Vettel kutsuttiin radalta pois saman vian vuoksi.


title: Euroopan Grand Prix 2016

text: Kolmansissa harjoituksissa lauantaina Sergio Pérez osui seinään, samaisessa paikassa kuin Ricciardo. Pérezin autoon jouduttiin vaihtamaan vaihdelaatikko, ja hän sai aika-ajoon viiden lähtöruudun rangaistuksen.


title: Euroopan Grand Prix 2016

text: Nico Rosberg ajoi paalupaikalle. Sergio Pérez ajoi toiseksi, mutta putosi ruutuun seitsemän. Daniel Ricciardo oli kolmanneksi nopein, ennen Sebastian Vetteliä ja Kimi Räikköstä. Valtteri Bottas oli kahdeksas. Lewis Hamilton osui seinään mutkassa 10, rikkoen eturipustuksensa Q3:ssa. Hamilton jäi lähtöruutuun 10.Max Verstappen ohitti ensimmäisessä mutkassa Valtteri Bottaksen ja nousi kahdeksanneksi. Bottas kuitenkin kuittasi pian Verstappenilta sijoituksen takaisin, samoin kuin Daniil Kvjatilta, joka joutui keskeyttämään alkukierroksilla. Myös Kvjatin tallikaverin, Carlos Sainzin matkanteko päättyi kesken jousituksen petettyä.


title: Euroopan Grand Prix 2016

text: Kimi Räikkönen sai viiden sekunnin aikarangaistuksen ja kaksi rangaistuspistettä varikolletuloviivan sääntöjenvastaisesta ylittämisestä. Red Bullit kärsivät suuremmasta rengaskulumasta kuin muut, ja he joutuivat pysähtymään kahdesti, ainoina kärkikymmeniköstä. Euroopan GP:n voittoon ajoi Nico Rosberg, ennen Ferrarin Sebastian Vetteliä ja Force Indian Sergio Péreziä, joka siirtyi Kimi Räikkösen edelle viimeisen kierroksen alussa. Räikkönen ajoi maaliin neljäntenä, rangaituksestaan huolimatta. Lewis Hamilton nousi kymmenennestä ruudusta viidenneksi. Valtteri Bottas nousi kuudenneksi.


title: Tervolan maatalousoppilaitos

text: Tervolan maatalousoppilaitos oli Tervolassa toiminut maatalouden eri haaroille opetusta antava ammattioppilaitos. Siellä oli maatalouden peruslinja, viljelijä-karjanhoitaja- ja maatilanemäntälinja. Se nimeksi tuli myöhemmin Louen opetusmaatila, joka kuuluu Ammattiopisto Lappiaan.


title: Tervolan maatalousoppilaitos

text: Kun Rovaniemen maatalous- ja puutarhaoppilaitos ja Tervolan maatalousoppilaitos yhdistyivät, syntyi 1992 Lapin maaseutuopisto (1992–1994), jonka jälkeen 1. elokuuta 1994 Lapin maaseutuopisto liitettiin hallinnollisesti Rovaniemen koti- ja laitostalousoppilaitokseen, ja uusi oppilaitos sai nimen Lapin maaseutu- ja kansalaisopisto (Lapin maaseutu- ja kotitalousopisto) (1994–1995). 1. heinäkuuta 1995 oppilaitos siirtyi Rovaniemen ammattikoulutuskuntayhtymän omistukseen, joka on nyt Ammattiopisto Lappia.


title: Tegéa

text: Tegéa (; virallisesti Δημοτική Ενότητα Τεγέας, "Dimotikí Enótita Tegéas") on yksi Trípolin kunnan kunnallisyksiköistä ja entinen itsenäinen Kreikan kunta. Se sijaitsee Arkadian alueyksikössä Peloponnesoksen alueella. Kunnallisyksikön väkiluku on 3 544 (vuonna 2011).


title: Tegéa

text: Tegéan kunnallisyksikkö on saanut nimensä antiikin ajan Tegean kaupungista, joka sijaitsi sen alueella. Se tunnettiin ennen kaikkea Athene Alean temppelistä, joka sijaitsi (ja jonka arkeologinen kohde sijaitsee) nykyisen Aléan kylän paikalla.


title: Tegéa

text: Tegéa oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Trípolin kuntaan yhdessä Fálanthoksen, Korýthion, Levídin, Mantíneian, Skirítidan ja Valtétsin kanssa, jolloin se muuttui uuden kunnan kunnallisyksiköksi.


title: Tegéa

text: Tegéan kunnallisyksikkö muodostuu seuraavista kyläyhdyskunnista ja asutuksista:


title: Traïanoúpoli

text: Traïanoúpoli (; myös "Traïanúpoli"; virallisesti Δημοτική Ενότητα Τραϊανούπολης, "Dimotikí Enótita Traïanoúpolis") on yksi Alexandroúpolin kunnan kunnallisyksiköistä ja entinen itsenäinen Kreikan kunta. Se sijaitsee Évroksen alueyksikössä Itä-Makedonian ja Traakian alueella. Kunnallisyksikön väkiluku on 2 706 (vuonna 2011).


title: Traïanoúpoli

text: Traïanoúpolin kunnallisyksikkö on saanut nimensä antiikin ja bysanttilaisen ajan Trajanopoliksen kaupungista, joka sijaitsi sen alueella. Sen perusti keisari Trajanus ja se tuhoutui 1200–1300-luvuilla. Traïanoúpoli oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Alexandroúpolin kuntaan yhdessä Féreen kanssa, jolloin se muuttui uuden kunnan kunnallisyksiköksi.


title: Traïanoúpoli

text: Traïanoúpolin kunnallisyksikkö muodostuu seuraavista kyläyhdyskunnista ja asutuksista:


title: Old Pulteney

text: Old Pulteney on viskitislaamo Skotlannissa Pulteneytownin alueella Wickin kaupungissa. Tislaamo valmistaa "Old Pulteney" -nimistä mallasviskiä useina eri-ikäisinä versioina ja sillä on vierailukeskus Huddart Street -kadulla.


title: Old Pulteney

text: Tislaamo perustettiin vuonna 1826 ja nimettiin Sir William Pulteneyn (kuollut 1805) mukaan, jonka mukaan myös Pulteneytown on nimetty. Tislaamo on koko Skotlannin mannerosan pohjoisin, ja sen perustamisen aikaan sinne oli vaikea kulkea muuten kuin laivalla. Tislaamoon tuotiin ohraa meriteitse, ja valmis viski kuljetettiin myytäväksi myös meriteitse. Monet tislaamon työntekijät työskentelivät myös kalastajina. Sillin kalastus ei kuulu enää Wickin päivittäisiin elinkeinoihin mutta tislaamo toimii edelleen, tuottaen Ylämaan mallasviskiä jota pidetään yhtenä parhaista. Sen luonteenpiirteiden väitetään johtuvan kypsytyksensä aikana meri-ilmalle altistumisesta.


title: Old Pulteney

text: Tislaamo suljettiin vuonna 1930 vähentyneen kaupankäynnin vuoksi kun paikallinen seurakunta julisti kieltolain, mutta se avattiin uudelleen 1951 kun kieltolaki peruttiin. Sen omistaa nykyisin Inver House Distillers.


title: Old Pulteney

text: Tislaamo käyttää vettä vanhasta myllypurosta, jonka rakensi Thomas Telford. Tämä puro virtaa Loch Hempriggs -järvestä, 3–4 kilometriä etelälounaaseen, ja sen väitetään pyörittäneen ohramyllyä tislaamon paikalla tai sen lähistöllä.


title: Old Pulteney

text: Old Pulteneyn 21-vuotias mallasviski voitti ”World Whisky of the Year” -palkinnon Jim Murrayn vuoden 2012 Whisky Biblessä. Perintösijoille sijoittuivat yhdysvaltalaiset bourbon-viskit George T. Stagg ja Parker’s Heritage Collection Wheated Mash Bill. Vuonna 2006 12-vuotias mallasviski valittiin luokkansa parhaaksi International Wine and Spirit Competition -kilpailussa.


title: Vouliagméni

text: Vouliagméni (; myös "Vuliagméni") on Kreikan kaupunki sekä samanniminen Vári-Voúla-Vouliagménin kunnan kunnallisyksikkö (Δημοτική Ενότητα Βουλιαγμένης, "Dimotikí Enótita Vouliagménis") ja entinen itsenäinen kunta. Se sijaitsee Itä-Attikan alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 4 180 (vuonna 2011).


title: Vouliagméni

text: Vouliagméni sijaitsee Saroninlahden rannalla noin 20 kilometriä Ateenan keskustasta eteläkaakkoon. Osa kaupungista on rakennettu Kavoúrin niemelle. Kaupunki on nykyisin rantalomakohde ja siellä on useita hiekkarantoja sekä luonnonkaunis Vouliagméni-järvi, joka on syntynyt luolan katon romahdettua. Järvi sijaitsee vain 100 metrin päässä merenrannasta.


title: Vouliagméni

text: Vouliagméni oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vári-Voúla-Vouliagménin kunnaksi yhdessä Várin ja Voúlan kanssa, jolloin se muuttui uuden kunnan kunnallisyksiköksi.


title: ROPS (Runway Overrun Prevention System)

text: ROPS (Runway Overrun Prevention System) on Airbusin A350-koneessa oleva järjestelmä, jonka tarkoituksena on estää laskeutumisen meneminen pitkäksi.


title: ROPS (Runway Overrun Prevention System)

text: Airbus testasi ROPS-järjestelmää Rovaniemen lentokentällä talvella 2016.


title: U218 Singles

text: U218 Singles on U2:n vuonna 2006 julkaisema kokoelma-albumi. Albumi nousi Suomen virallisen listan sijalle 15.


title: Serhat

text: Ahmet Serhat Hacıpaşalıoğlu (s. 24. lokakuuta 1964 Istanbul), tunnettu myös nimellä Serhat, on turkkilainen laulaja, tuottaja ja televisiojuontaja.


title: Serhat

text:
Serhat syntyi ja varttui Istanbulissa. Hänen tuottajanuransa alkoi vuonna 1994 kun hän perusti oman yhtiönsä End Productions. Samana vuonna hän alkoi tuottaa ja johtaa kilpavisaa "Riziko!" TV- kanaalissa TRT. "Riziko!" oli turkkilainen versio "Jeopardy!" –tietokilpailusta. Hänen ensimmäinen levynsä nimeltä "Rüya-Ben Bir Daha" julkaistiin vuonna 1997 ja muusikonura lähti käyntiin. Hän jatkoi musisointia juontaja- ja tuottajatehtäviensä ohella. "Total Disguise" (duetto Viktor Lazlon kanssa) julkaistiin 2004, "Chocolate Flavour" tuli 2005. "I Was So Lonely", "No No Never (Moscow-Istanbul)" sekä "Ya + Ti" (venäläinen versio laulusta
"Total Disguise") julkaistiin vuonna 2006. Kaikki kolme viimeksi mainittua kappaletta olivat duettoja Tamara Gverdtsitelin kanssa. Serhatin viimeisin levy, "Je M'Adore", julkaistiin 2014.


title: Serhat

text: Serhat syntyi 24. lokakuuta 1964 Istanbulissa, Turkkissa. Hänen vanhempansa olivat kotoisin Trabzonista ja isä, İsmail Hakkı, toimi meriupseerina. Serhat kävi peruskoulun İcadiyessa, Üsküdarissa ja myöhemmin yläasteen Deutsche Schulessa Beyoğlussa, Istanbulissa. Hän valmistui Istanbulin yliopiston hammastieteen laitoksesta 1988. Vuonna 1990 hän suoritti kahden kuukauden varusmiespalveluksen Burdurissa.


title: Serhat

text: Vuonna 1994 Serhat perusti oman tuotantoyhtiönsä End Productions. Tehtyään sopimuksen TRT:n kanssa yhtiö alkoi tuottaa tietokilpailua "Riziko!", turkkilaista versiota ohjelmasta "Jeopardy!". Serhat myös juonsi tätä kilpavisaa jonka lähetykset alkoivat 3. lokakuuta 1994. 1995 hänelle myönnettiin kaksi Golden Butterfly-palkintoa (turkiksi: Altın Kelebek). Toinen oli parhaimman juontajan palkinto ja toinen ohjelmasta "Riziko!" joka valittiin vuoden parhaaksi tietokilpailuohjelmaksi. Vuonna 1996 hän sai uudelleen palkinnon vuoden parhaasta tietokilpailuohjelmasta. Ohjelmasta tehtiin 430 osaa ennen kuin se lopetettiin 1996. Samana vuonna alettiin lähettää kilpavisaa "Hedef 4" (turkkilainen versio ohjelmasta "Connect Four") TRT 1:ssä ja sen tuotti End Productions. 1997 hän alkoi tuottaa tietokilpailuohjelmaa "Altına Hücum" (turkkilainen versio ohjelmasta "Midas Touch") Kanal 6:lle ja tätä lähetettiin kaikkiaan 72 osaa vuoden aikana. Vuonna 1998 "Riziko!" palasi kuvaruutuun, nyt Kanal 7:ssä ja Serhat ohjelman juontajana. Samana vuonna "Hedef 4":ää alettiin lähettää Kanal 7:llä ja lähetykset jatkuivat koko vuoden 1999. "Riziko!" pyöri niinikään koko vuoden 1999 jolloin Serhat myös lanseerasi Kanal 7:llä talk shownsa "Serhat'la Rizikosuz", jonka juontajana hän toimi ja jota lähetettiin 6 osaa. Vuonna 2000 "Riziko!" palasi Kanal 7:lle ja sitä lähetettiin 65 osaa. Syyskuusta 2005 lähtien Serhat juonsi yhdessä Katerina Moutsatsoun kanssa Show TV:n "Kalimerhaba", jonka tuotti End Productions. Loppuvuodesta 2009 Serhat perusti tanssiorkesterin "Caprice the Show". Orkesteriin kuului 18 muusikkoa ja se esiintyi ahkerasti seuraavien vuosien aikana.


title: Serhat

text: Serhat järjesti vuosittaisia tapahtumia kuten High Schools Music Contest ("Liselerarası Müzik Yarışması", vuodesta 1998), Megahit-International Mediterranean Song Contest ("Megahit-Uluslararası Akdeniz Şarkı Yarışması", 2002-2004) ja Dance Marathon ("Dans Maratonu", lukioiden ja korkeakoulujen välisen tanssikilpailun joka järjestetään alkaen vuodesta 2009).


title: Serhat

text: Serhatin muusikonura aukeni 1997 kun hän julkaisi singlensä jolta löytyy kappaleet "Rüya" ja "Ben Bir Daha". Vuonna 2004 seurasi single "Total Disguise", duetto ranskalaisen laulajan Viktor Lazlon kanssa. Tekstin ja musiikin kirjoitti Olcayto Ahmet Tuğsuz ja kappale levytettiin sekä englanniksi että ranskaksi. Levy sisälsi myös useita remixejä kappaleesta. Vuonna 2005 hän teki levyn "Chocolate Flavour" joka julkaistiin Kreikassa yhdessä "Total Disguisen" kanssa. 2008 hän levytti yhdessä venäläis-georgialaisen laulajan Tamara Gverdtsitelin kanssa "I Was So Lonely", "No No Never (Moscow-Istanbul)" ja "Ya + Ti" (venäläinen versio "Total Disguisesta"). Nämä kappaleet julkaistiin singleinä ja ne löytyvät myös Gverdtsitelisin albumilta "Vozdushiy Potsyelui" (2008).


title: Serhat

text: Vuoden 2014 aikana Serhat alkoi työskennellä Ranskassa ja Saksassa. Hän julkaisi viidennen singlensä, ranskankielisen kappaleen ”Je M'Adore". Musiikkivideon ohjasi Thierry Vergnes ja se filmattiin Pariisissa. "Je M'Adore" oli listaykkönen viiden viikon ajan Deutsche DJ Black/Pop Chartsilla, ykköspaikalla Black 30:llä, kakkosena British Dance Chartsilla, kahdeksantena French Dance Chartsilla ja yhdeksäntenä Swiss Dance Chartsill. Serhat valittiin kappalellaan "I Didn't Know" San Marinon edustajaksi vuoden 2016 Eurovision laulukilpailuun, joka järjestettiin Tukholmassa 10., 12., ja 14. toukokuuta. Serhat valittiin uudelleen edustamaan San Marinoa vuoden 2019 Eurovision laulukilpailuun, joka järjestetään Tel Avivissa.Vuodesta 2010 Serhat toimii puheenjohtajana yhdistyksessä Verein der Ehemaligen Schüler der Deutschen Schule Istanbul (turkiksi: İstanbul Alman Liseliler Derneği) ja 2013 lähtien hän istuu Istanbul German High School Management Associationin johtokunnassa (saksaksi: Verein zum Betrieb der Deutschen Schule Istanbul, turkiksi: İstanbul Özel Alman Lisesi İdare Derneği).


title: ROPS

text: ROPS voi tarkoittaa seuraavia asioita:


title: Glenn Healy

text: Glenn Healy (s. 23. elokuuta 1962 Pickering, Ontario, Kanada) on kanadalainen entinen jääkiekkomaalivahti, joka pelasi urallaan 15 vuoden ajan NHL:ssä.


title: Glenn Healy

text: Healy edusti uransa aikana NHL:ssä Los Angeles Kingsiä, New York Islandersia, New York Rangersia sekä Toronto Maple Leafsia, joiden riveissä hän pelasi yhteensä 437 ottelua.


title: Aarne Linkosuo

text: Aarne Oskari Linkosuo (28. tammikuuta 1894 – 23. maaliskuuta 1988) oli suomalainen konditoriamestari ja Tampereen seudulla toimivan leipomo- ja kahvilayritys Linkosuo Oy:n perustaja.


title: Aarne Linkosuo

text: Aarne Linkosuo sai oppinsa helsinkiläisessä Ekbergin konditoriassa ja hän toimi 1930-luvulla työnjohtajana NMKY:n leipomossa Helsingissä. Linkosuo perusti vaimonsa Elsan kanssa vuonna 1936 oman leipomon ja konditoriamyymälän Hotelli Emmauksen taloon Tampereen rautatieaseman läheisyyteen. Yrityksen nimeksi muuttui 1950-luvulla "A. & J. Linkosuo Ky" kun sen johtoon siirtyi Aarne Linkosuon poika Jussi Linkosuo, Osakeyhtiöksi yritys muuttui 1956 samalla se kasvoi voimakkaasti. Linkosuon Kangasalla sijaitseva Mannakorven leipomo valmistui vuonna 1968 ja sitä on laajennettu viimeksi 2013.


title: White Bear

text: White Bear oli Englannin kuninkaallisen laivaston vuonna 1564 vesillelaskettu 57-tykkinen kaljuuna.


title: White Bear

text: Alus valmistettiin Woolwichin telakalla, jossa rakennustöistä vastasi Matthew Baker. Sen köli laskettiin vuonna 1563, ja se laskettiin vesille vuotta myöhemmin. Aluksen aseistuksena oli kaksi kanuunaa, kuusi puolikanuunaa, 21 kulveriinia, 16 puolikulveriinia ja 12 putkea.


title: White Bear

text: Alus oli kunnostettavana Woolwichissa vuosina 1585–1586, ja se otettiin palvelukseen vuonna 1588 päällikkönään lordi Howard Effingham, joka luovutti aluksen päällikkyyden helmikuussa 1588 lordi Edward Sheffieldille. Alus osallistui taisteluun Espanjan voittamatonta armadaa vastaan.


title: White Bear

text: Alus rakennettiin uudelleen vuosina 1598–1599 Woolwichissa. Se todettiin korjauskelvottomaksi vuonna 1627 ja myytiin Rochesterissa 12. kesäkuuta 1629.


title: Teräsvuori

text: Teräsvuori on muun muassa seuraavien suomalaisten sukunimi:


title: Jussi-palkinnot 2016

text: Jussi-gaala 2016 järjestettiin 19. maaliskuuta 2016 Helsingissä. Elokuvien Jussi-ehdokkuudet julkistettiin 29. tammikuuta 2016. Eniten ehdokkuuksia sai elokuva "Häiriötekijä", joka oli ehdolla yhdeksässä kategoriassa.Betonijussi-palkinto myönnetään elämäntyöstä elokuva-alalla.


title: Ronskibiitti / The Heartburns

text: Ronskibiitti / The Heartburns on kahden saman nimisen yhtyeen split-albumi, joka julkaistiin 3. elokuuta 2005. Siitä painettiin 500:n kappaleen 7" vinyylipainos, joista osa sisälsi napin.


title: Harald Sundberg

text: Harald Sundberg (1931 – 4. joulukuuta 1988) oli suomalainen Yleisradion radiotoimittaja. Sundberg toimi 1970-luvulla radion Puhelinlangat laulaa-puhelintoivekonsertin juontajana ja hän juonsi ensimmäisen 13. lokakuuta 1972 lähetetyn toivekonsertin yhdessä Marjatta Leppäsen kanssa.


title: Steven King

text: Steven Andrew King (s. 22. heinäkuuta 1969 East Greenwich, Rhode Island, Yhdysvallat) on yhdysvaltalainen entinen jääkiekkoilija. Hän pelasi ammattilaistasolla vuosina 1991-2000.


title: Steven King

text: King pelasi Brownin yliopistossa neljän kauden ajan vuosina 1987-1991. Ensimmäisten kahden ammattilaiskautensa aikana hän pelasi 119 ottelua AHL:ssä Binghamton Rangersin joukkueessa, mutta edusti myös New York Rangersia NHL:ssä 24 ottelun ajan. Mighty Ducks of Anaheim liittyi liigaan kaudeksi 1993-1994 ja poimi täydennysvarauksessa Kingin itselleen. King pelasi vuosien 1993-1995 aikana 43 NHL-ottelua, jonka jälkeen vietti lopun uransa pelaten AHL:ssä ja IHL:ssä.


title: Steven King

text: NHL-uransa aikana King pelasi 67 ottelua, jonka jälkeen hän teki 17 maalia ja kahdeksan syöttöpistettä. AHL:ssä hän teki 135 maalia ja 94 syöttöpistettä 257 pelaamassaan ottelussa.


title: Acta Pauli et Theclae

text: Acta Pauli et Theclae on Uuden testamentin apokryfikirjoihin kuuluva teksti, joka on peräisin 100-luvun alkupuolelta. Sen päähenkilö on Thekla, jonka Paavali käännytti.


title: Matti Heikonen

text: Matti Heikonen (4. maaliskuuta 1937 Turku, Suomi – 29. joulukuuta 2005 Espoo, Suomi) oli suomalainen elintarviketieteilijä ja tekniikan tohtori, jonka ura Valion palveluksessa kesti 35 vuotta. Hän kehitti Valiolla muun muassa tavan käyttää juuston ja voin valmistuksessa syntyvä hera uudestaan raaka-aineeksi. Lisäksi Heikonen toimi Valion Tutkimus- ja tuotekehityskeskuksen apulaisjohtajana ja Helsingin yliopiston elintarviketeknologian dosenttina.


title: Matti Heikonen

text: Heikonen valmistui ylioppilaaksi Helsingin lyseosta ja opiskeli kemiaa Teknillisessä korkeakoulussa, mistä hän valmistui diplomi-insinööriksi 1962. Akateemikko A. I. Virtanen palkkasi Heikosen Valion laboratorioon hoitamaan meijerien vesiasioita. Heikonen väitteli 1973 maidon koostumuksesta.


title: Matti Heikonen

text: Heikonen sai Valiolla tehtäväkseen ratkaista jätevesiongelman, joka syntyi juuston ja voin tuotannossa erottuvasta herasta, jota on hankala käsitellä puhdistamoissa. Heikonen oivalsi, että hera voitaisiin kääntää jätteestä raaka-aineeksi. Se sisältää muun muassa proteiinia ja maitosokeria, joiden talteen ottamisesti kehitettiin uusia menetelmiä. Heikosen työn ansiosta suomalainen meijariteollisuus sai etua ulkomaalaisiin kilpailijoihinsa. Suomessa jatkojalostetaan lähes kaikki hera. Keksintönsä ansiosta Heikonen palkittiin 1983 Suomalaisella insinöörityöpalkinnolla.


title: Matti Heikonen

text: Heratutkimuksensa lisäksi Heikonen osallistui rehun ja maidon laadun analysointimenetelmien kehittämiseen ja tulosten tulkintaan lehmien ruokinnan ohjaamiseksi. Suomalaisen maidon laatu on poikkeuksellisen hyvää Heikosen työn ansiosta.


title: Matti Heikonen

text: Heikonen teki Valiolla 35 vuoden uran. Hän jäi eläkkeelle 1997, jolloin hän toimi Tutkimus- ja tuotekehityskeskuksen apulaisjohtajana.


title: Matti Heikonen

text: Heikonen toimi 1977–1988 elintarviketeknologian dosenttina Helsingin yliopistossa, ja lisäksi hän oli Teknillisten tieteiden akatemian jäsen vuodesta 1979.


title: Matti Heikonen

text: Heikonen kirjoitti kaksi tietokirjaa A. I. Virtasesta, "AIV – Keksintöjen aika" (1990) ja "AIV – Isänmaan aika" (1993). Hänen lukemisharrastuksensa näkyy kirjoissa tavattoman selkeanä suomenkielen käyttönä.


title: Hollywood Hills (kappale)

text: Hollywood Hills on suomalaisen Sunrise Avenue -yhtyeen single, joka julkaistiin 17. tammikuuta 2011. Kappale on mukana myös vuoden 2011 albumilla "Out of Style".


title: Michael Thonet

text: Michael Thonet (2. heinäkuuta 1796 Boppard - 3. maaliskuuta 1871 Wien) oli saksalainen puuseppä ja teollisuusjohtaja. Hän kehitti vuonna 1830 menetelmän, jolla kuuman höyryn ja prässäyksen avulla saatiin puu taivutetuksi. Hänen niin sanotut wieniläistuolinsa valmistettiin tällä menetelmällä. Ne olivat ensimmäiset sarjavalmisteiset huonekalut.


title: C. J. Janssonin palkinto

text: C. J. Janssonin palkinto on eräs Puunjalostusinsinöörien (aiemmin Suomen Paperi-insinöörit ry:n) vuosittain jakama suomalainen tunnustuspalkinto. Palkinto myönnetään paperinvalmistuksen ja puunjalostuksen alan julkaisussa ilmestyneen ansiokkaan artikkelin tai tieteellisen tutkielman perusteella. Vuonna 2019 palkinto oli suuruudeltaan 2 000 euroa. Se voidaan myöntää myös pitkäaikaisista ansioista kirjoitustyössä.


title: C. J. Janssonin palkinto

text: Insinööri Ingwald Sourander painatti 1925 uuden painoksen C. J. Janssonin kirjoittamasta kirjasta "Praktisk Handbok i Träpappers Fabrikation jämte Kartonpapps Tilverkning av Slipad hvitträmassa" (suom. Käytännöllinen käsikirja teollisesta paperintuotannosta sekä kartongin valmistamisesta puuhiokkeesta). Kirja ilmestyi alun perin 1878. Se oli ensimmäinen ruotsinkielinen puuhiokkeen ja kartongin valmistusta koskeva julkaisu. Paperi-insinöörit ry:n kesäkokouksessa 17. heinäkuuta 1925 insinööri Sourander lahjoitti teoksen koko painoksen yhdistykselle. Kirjan myyntituloista koottiin rahasto, jonka varoin myöhemmin on myönnetty C. J. Janssonin nimeä kantava palkinto. Rahaston säännöt hyväksyttiin 21. marraskuuta 1925. Sourander teki eläessään useita lahjoituksia rahastoon.


title: Nate Diaz

text: Nathan Donald Diaz (s. 16. huhtikuuta 1985 Stockton, San Joaquin piirikunta, Kalifornia) on yhdysvaltalainen vapaaottelija. Hän ottelee UFC:ssä kevytsarjassa. Diaz voitti "The Ultimate Fighter 5" -vapaaotteluturnauksen. Hän otteli UFC:n kevytsarjan mestaruudesta 2012, mutta hävisi Benson Hendersonille tuomariäänin. Hänen veljensä on vapaaottelija Nick Diaz.


title: Nate Diaz

text: Diaz otteli ensimmäisen vapaaottelunsa WEC järjestössä 21. lokakuuta 2004. Vastassa hänellä oli Alejandro Garcia, jonka Diaz voitti triangelikuristuksella kolmannessa erässä. Sittemmin Diaz otteli vaihtelevasti eri järjestöissä, kuten Pancrasessa ja Strikeforcessa. WEC:ssä hän otteli kolmen voiton jälkeen kevyensarjan mestaruudesta Hermes Françaa vastaan, mutta hävisi ottelun käsilukolla toisessa erässä.


title: Nate Diaz

text: Diaz otteli Ultimate Fighter 5 kevytsarjan turnauksessa. Hän oli Jens Pulverin joukkueessa. Turnaus oli 16 ottelijan pudotuspelimenetelmällä. Diaz kohtasi avauskierroksella Rob Emersonin, jonka hän voitti toisessa erässä kuristuksella. Toisella kierroksella Diaz voitti samassa joukkueessa kilpailleen Corey Hillin triangelikuristuksella ensimmäisessä erässä. Välierässä Diaz kohtasi Gray Maynardin, jonka hän voitti giljotiinikuristuksella toisessa erässä ja eteni loppuotteluun. Ultimate Fighter 5 loppuottelussa Diaz kohtasi Manvel Gamburyanin, jonka hän voitti luovutuksella Gamburyanin loukattuaan olkapäänsä kesken ottelun.


title: Nate Diaz

text: Turnausvoiton jälkeen Diaz sai pidempi aikaisen sopimuksen UFC:n kanssa ja otteli syyskuussa 2007 tapahtumassa. Hän kohtasi Júnior Assunçãon, jonka Diaz voitti giljotiinikuristuksella ensimmäisessä erässä.


title: Nate Diaz

text: 2008 Diaz voitti kolmesta kamppailusta kaksi triangelikuristuksella Alvin Robinsonia ja Kurt Pellegrinoa vastaan. Molemmista kamppailuista hän saavutti Illan luovutus -palkinnon. Vuoden viimeinen kamppailu Josh Neeriä vastaan päättyi Diazin voittoon hajaäänin. Ottelu palkittiin Illan kamppailu -palkinnolla.


title: Nate Diaz

text: Diaz pääsi ottelemaan ensimmäistä kertaa päätapahtumaan UFC 94:ssa tammikuussa 2009, jossa hän kohtasi Clay Guidan. Diaz hävisi kamppailun hajaäänin. Se palkittiin edellisen ottelun tavoin Illan kamppailu -palkinnolla. Diaz kohtasi seuraavaksi Joe Stevensonin kesäkuussa 2009, jonka hän hävisi toistamiseen tuomariäänin. Ottelu palkittiin Illan kamppailu -palkinnolla. Diaz otteli vielä kolmannen kerran 2009 vuoden puolella Melvin Guillardia vastaan "" -tapahtumassa. Diaz voitti kamppailun giljotiinikuristuksella toisessa erässä. Diaz sai palkinnoksi vielä Illan luovutus -palkinnon.


title: Nate Diaz

text: Vuosi 2010 alkoi tappiolla, kun hän hävisi Gray Maynardille hajaäänin "" -tapahtumassa tammikuussa. Kamppailun jälkeen Diaz siirtyi välisarjaan.


title: Nate Diaz

text: Diaz pääsi seuraavassa ottelussa päätapahtumaan "UFC 111:sta". Hän voitti ensimmäisen välisarjaottelunsa Rory Markhamia vastaan teknisellä tyrmäyksellä ensimmäisessä erässä. Diaz jatkoi voittokulkuaan elokuussa "UFC 118" -tapahtumassa, jossa hän voitti Marcus Davisin giljotiinikuristuksella kolmannessa erässä. Ottelu palkittiin Illan kamppailu bonuksella.


title: Nate Diaz

text: Diazin voittoputki kuitenkin päättyi tammikuussa 2011, "UFC 125" -tapahtumassa, jossa hän hävisi Dong Hyun Kimille tuomariäänin. Myöhemmin huhtikuussa Diaz kohtasi "UFC 129" -tapahtumassa Rory MacDonaldin, jolle hän myös hävisi tuomariäänin.